title: Esra

text: Esran kirjan mukaan kuningas Artahsastan (Artakserkses) antoi lähtöluvan Esralle vuonna 457 eaa. Esra sai luvan viedä kultaa ja hopeaa Jerusalemin uudelleenrakentamiseen. Esran joukko oli suhteellisen pieni – vajaat kaksikymmentätuhatta juutalaista – verrattuna aikaisemmin muuttaneiden lukumääriin. Esra sai valtuudet asettaa tuomareita ja lakimiehiä tuomitsemaan lainrikkojia kuolemaan tai vankeuteen. Hän sai juutalaiset luopumaan pakanallisista vaimoistaan ja hyväksymään hänen Baabelista tuomansa lain (444 eaa.).


title: Esra

text: Esran kirjan kuvaamien tapahtumien ajoitukseen ja historiallisuuteen liittyy huomattavia epävarmuustekijöitä. On epäselvää liittyvätkö tapahtumat Artakserkses I:n, II:n vai III:n kuninkuuden aikaan. Toisaalta tutkimuksessa on edelleen epäselvää heijastavatko Esran kirjassa kuvatut tapahtumat ylipäänsä historiaa. Esraan tai hänen tekoihinsa ei viitata muissa aikalaislähteissä. Ongelmia lisää se, että Esran ja Nehemian kirjat ovat kaksi vuosisataa kestäneen toimitusprosessin tuloksia.


title: Esra

text: Heprealaisessa Raamatussa Esran ja Nehemian kirjat olivat alkujaan yksi kirja nimeltään "Esran kirja".


title: Esra

text: Esran kirja jatkuu siitä, mihin Aikakirjat päättyvät. Aikakirjat päättyvät Kyyros II Suuren määräykseen juutalaisten kotimaahan paluusta. Esran kirjan alkuosa (luvut 1–6) kertoo ensimmäisten pakkosiirtolaisten paluusta Babyloniasta Juudeaan ja jälkiosa (luvut 7–10) toisesta paluusta, jossa myös Esra itse oli mukana. Esran kirjan luvut kuvaavat temppelin uudelleenrakentamista.


title: Esra

text: Tradition mukaan Esra kirjoitti Raamatun Esran kirjan lisäksi myös 1. ja 2. Aikakirjan sekä Esterin kirjan. Lisäksi on olemassa kaksi Esran mukaan nimettyä apokryfikirja: Kreikkalainen Esran kirja ja Esran ilmestys, joiden nimikkeinä Vulgatassa on "Kolmas ja neljäs Esran kirja" (3. ja 4. Esdras).


title: Essealaiset

text: Essealaiset olivat juutalainen lahko tai ryhmittymä toisen temppelin kaudella. Essealaiset mainitaan useissa aikalaislähteissä ja Qumrania pidetään tavallisesti essealaisten yhteisönä. Qumran on puolestaan tunnettu kuolleenmeren kääröjen löytöpaikkana, ja kääröjä pidetään essealaisten kirjoittamina. Essealaiset hävisivät toisen juutalaissodan jälkeen, mutta jotkin tutkijat ovat ehdottaneet heidän tapojensa vaikuttaneen esimerkiksi karaiitteihin ja varhaisen kristillisen kirkon tapoihin.


title: Essealaiset

text: Essealaisten tarkkaa alkuperää ei tunneta. He muodostuivat omana ryhmänään makkabilaiskapinan aikoihin saddukealaisten ja farisealaisten tapaan. Essealaiset mainitsevia historiallisia aikalaislähteitä ovat muun muassa Filonin "Hypothetica", Josephuksen "Juutalaissodan historia" ja "Iudaike Arkhaiologia", sekä Pliniuksen "Naturalis historia". Josephuksen mukaan hän itse kuului jonkin aikaa essealaisiin, joskin hänen väitteensä todenperäisyys on kyseenalainen. Josephuksen mukaan essealaiset olivat yksi juutalaisista puolueista ("hairesis") ja Filonin mukaan heitä oli noin 4 000. Molempien mukaan essealaiset elivät luostariyhteisöissä. Josephuksen mukaan osa heistä oli naimisissa ja osa ei, kun taas Filonin mukaan osalla oli lapsia, mutta he eivät ”ottaneet naisia". Pliniuksen mukaan essealaiset elivät ilman rahaa tai naisia. Plinius oletti ilmeisesti myös essealaisten asuvan vain yhdessä paikassa "En-Gedin yläpuolella".


title: Essealaiset

text: Kuolleenmeren kääröjä pidetään tavallisesti essealaisten kirjoittamina ja sikäli kun tämä pitää mahdollisesti paikkansa, niiden perusteella tiedetään essealaisten elämästä huomattavasti enemmän. Qumranin yhteisöä pidetään essealaisena, mutta näkemystä on myös kritisoitu. Qumrania essealaisena pitävien eri näkemysten mukaan paikka oli joko essealaisten päämaja, laajemman liikkeen käyttämä suojapaikka tai essealaisten pääliikkestä eronneen lahkon tukikohta. Myös joitakin muita paikkoja on ehdotettu essealaisten yhteisöiksi. Näitä ovat esimerkiksi Ain al-Ghuweir ja En-Gedi lähellä Kuolluttamerta. Siioninvuorelta tehdyissä kaivauksissa on löydetty merkkejä, joita jotkin tutkijat ovat pitäneet mahdollisena Jerusalemin essealaisena kaupunginosana. Roomalaiset tuhosivat Qumranin vuonna 68 eaa. ensimmäisen juutalaissodan aikana, johon Josephuksen mukaan essealaiset osallistuivat. Qumranin tuhon jälkeen essealaiset katosivat tai pakenivat muualle. Heidän tapansa ovat saattaneet vaikuttaa sittempien yhteisöjen, kuten esimerkiksi karaiittien perinteisiin. Joidenkin tutkijoiden mukaan myös varhainen kristitty kirkko omaksui piirteitä essealaisuudesta: esimerkiksi sittemmällä luostarilaitoksella on joitakin samoja askeettisia piirteitä.


title: Essealaiset

text: Historiallisia lähteitä ja kuolleenmeren kääröjen tietoja yhdistelemällä voidaan saada käsitys essealaisten tapojen ja uskomusten pääpiirteistä. He elivät niukasti ja yleensä selibaatissa. Pääasiallinen elinkeino oli ruumiillinen työ ja esimerkiksi maatalous. Omaisuuden omisti yhteisö. Yhteisön jäsenet käyttivät paljon aikaa Tooran opiskeluun ja rituaalisiin puhdistusmenoihin. Tooran pikkutarkalla seuraamisella essealaisten oman tulkinnan mukaan oli erityistä arvoa. Esimerkiksi sapattia seurattiin tarkasti ja eri pyhäpäiviä vietettiin tarkkaan määrättyinä aikoina, jotka perustuivat essealaisten omaan 364-päiväiseen kalenteriin. Kontakteja yhteisön ulkopuolisiin vältettiin ja kuolleenmeren kääröjen mukaan essealaiset pitivät muiden israelilaisten ja etenkin Jerusalemin temppelin uskonnollisia menoja turmeltuneina. Farisealaisten tapaan he painottivat hurskauden merkitystä ja päivittäiseen elämään liittyvien syntien välttämistä. Sielua pidettiin kuolemattomana, mutta farisealaisista poiketen he eivät uskoneet ruumiin ylösnousemukseen.


title: Essealaiset

text: Yhteisön jäsenillä oli eri arvoja esimerkiksi oppineisuuden mukaan ja yhteisön johtajat ohjasivat uskonnollisia menoja, sekä nimittivät eri virkojen hoitajat. Yhteisöön liittyvillä uusilla jäsenillä oli koeaika ja täysjäseniä heistä tuli kahden tai useamman vuoden jälkeen.


title: Ester

text: Ester (persialainen nimi tarkoittaa suomeksi tähteä) oli Raamatun mukaan juutalaistyttö, joka eli Persian pääkaupungissa Susassa. Hän on Raamatun Esterin kirjan päähenkilö.


title: Ester

text: Raamatun mukaan Ester oli Persian kuninkaan Ahasveroksen puoliso, joka onnistui pelastamaan juutalaiset hoviherra Hamanin suunnittelemalta juutalaisten kansanmurhalta. Juutalaiset viettävät vuosittain purim-juhlaa Esterin kirjassa kuvattujen tapahtumien muistoksi.


title: Ester

text: Ester, toiselta nimeltään Hadassa, oli Mordokain kasvattityttö. Mordokai oli Raamatun mukaan juutalainen palvelija Persian kuningas Ahasveroksen hovissa. Ahasveroksen on yleisesti oletettu olleen sama kuin Kserkses I, mitä nimeä hänestä vuoden 1992 raamatunkäännöksessä käytetäänkin. Kuningatar Vasti oli erotettu tämän kieltäydyttyä kuningas Ahasveroksen käskystä, ja Ahasveros järjesti kauneuskilpailut uuden kuningattaren valitsemiseksi. Mordokai toimitti Esterin kuninkaan palatsiin haareminvalvoja Hegain huostaan. Ester pääsi kuningas Ahasveroksen suosioon ja puolisoksi.


title: Ester

text: Hoviherrat Bigtan ja Teres päättivät tappaa kuningas Ahasveroksen. Mordokai sai vihiä asiasta ja ilmoitti Esterille, joka kertoi asian kuninkaalle. Hoviherrat vangittiin ja surmattiin. Ahasveros valitsi pääministeriksi Hamanin. Mordokai kieltäytyi osoittamasta kunnioitusta Hamanille. Haman sai kuulla Mordokain olevan juutalainen ja päätti kostoksi murhauttaa kaikki Persian juutalaiset. Ester sai kuitenkin kansanmurhan estetyksi.


title: Mikheil Saakašvili

text: Mikheil Nikolozis dze Saakašvili (, s. 21. joulukuuta 1967 Tbilisi, Georgian SNT, Neuvostoliitto) on georgialaissyntyinen lakimies ja poliitikko. Hän toimi Georgian presidenttinä 2004–2013. Saakašvili nousi presidentiksi Eduard Ševardnadzen syrjäyttäneessä verettömässä niin sanotussa ruusuvallankumouksessa. Hän erosi 25. marraskuuta 2007 häntä vastustaneiden mielenosoitusten jälkeen ja asettui ehdolle toiselle kaudelle tammikuun 2008 vaaleissa, joissa sai vähän yli puolet äänistä. Vuoden 2012 vaaleissa hän ei enää asettunut ehdolle. Vuonna 2015 Saakašvilistä tuli Ukrainan kansalainen ja Ukrainan presidentti valitsi hänet Odessan alueen kuvernööriksi. Hän erosi virasta vuonna 2016. Vuonna 2017 Saakašvililtä vietiin Ukrainan kansalaisuus.


title: Mikheil Saakašvili

text: Saakašvili on naimisissa hollantilaissyntyisen Sandra Roelofsin kanssa. Saakašvili puhuu englantia, ranskaa, venäjää ja ukrainaa,sekä hiukan osseettia ja espanjaa.


title: Mikheil Saakašvili

text: Monen muun laajasti entisen Neuvostoliiton alueella vaikuttavan tapaan Saakašvilillä on käytössään monta erilaista versiota nimestään riippuen käytetystä kielestä. Alkuperäisen georgialaismuodon lisäksi käytössä ovat venäläinen Mihail Nikolajevitš (Nikolozovitš) Saakašvili () ja ukrainalainen muoto Miheil Nikolozovitš Saakašvili (). Kansainvälisesti käytetään monesti nimen venäläistä muotoa Mihail. Niin georgiaksi, ukrainaksi kuin venäjäksikin hänet tunnetaan lempinimellä Miša.


title: Mikheil Saakašvili

text: Saakašvili opiskeli kansainvälistä oikeutta Kiovan valtionyliopistossa Ukrainassa valmistuen 1992. Zviad Gamsahurdian syrjäyttämisen jälkeen hän työskenteli jonkin aikaa Tengiz Kitovanin ja Džaba Ioselianin hallituksessa. Samaan aikaan hän sai Yhdysvaltain ulkoministeriön stipendin opiskeluja varten. Hän suoritti tutkinnon Columbia Law Schoolissa 1994 ja väitteli kansainvälisen oikeuden tohtoriksi seuraavana vuonna George Washingtonin yliopistossa.


title: Mikheil Saakašvili

text: Saakašvili oli valmistumisensa jälkeen töissä "Patterson, Belknap, Webb & Tyler" -lakitoimistossa New Yorkissa. Siellä ollessaan Saakašviliin otti yhteyttä hänen vanha ystävänsä Zurab Žvania, joka Eduard Ševardnadzen lähettämänä etsi lahjakkaita nuoria georgialaisia rakentamaan uutta yhteiskuntajäjestelmää. Saakašvili osallistui joulukuun 1995 vaaleihin yhdessä Žvanian kanssa, ja molemmat pääsivät parlamenttiin Ševardnadzen Georgian kansalaisten unioni-puolueen ehdokkaina.


title: Mikheil Saakašvili

text: Saakašvili hankki pian itselleen nimeä toimiessaan puheenjohtajana valiokunnassa, jonka tehtävänä oli luoda uusi vaalijärjestelmä, riippumaton oikeuslaitos, sekä riippumattomat poliisivoimat. Hän sai julkisesti paljon tunnustusta, ja kyselytutkimusten mukaan hänestä oli tullut Georgian toiseksi suosituin henkilö presidentti Ševardnadzen jälkeen. Toimittajien ja ihmisoikeusasiantuntijoiden lautakunta valitsi hänet "vuoden mieheksi" 1997. Tammikuussa 2000 Saakašvili nimitettiin Euroopan neuvoston parlamentaarisen yleiskokouksen varapuhemieheksi.


title: Mikheil Saakašvili

text: 12. lokakuuta 2000 Saakašvilista tuli Ševardnadzen hallituksen oikeusministeri. Hän aloitti laajat uudistukset Georgian kehittymättömässä rikosoikeus- ja vankilajärjestelmässä, jota vaivasi korruptio. Tästä hän sai kiitosta monilta kansainvälisiltä tarkkailijoilta ja ihmisoikeusaktivisteilta, mutta vuonna 2001 hän joutui kiistoihin talousministeri Vano Tšhartišvilin, turvallisuusministeri Vahtang Kutateladzen ja Tbilisin poliisipäällikkö Soso Alavidzen kanssa, sillä hän syytti näitä lahjonnan vastaanottamisesta liikesopimusten yhteydessä.


title: Mikheil Saakašvili

text: Saakašvili erosi virastaan 5. syyskuuta 2001 ilmoittaen syyksi sen, että hän piti "moraalittomana pysyä Ševardnadzen hallituksessa". Hän kertoi lahjonnan pesiytyneen Georgian hallituksen ytimeen, eikä Ševardnadzella ollut hänen mukaansa halua toimia sitä vastaan. Saakašvili varoitti myös, että "Georgian nykyinen kehityssuunta tekisi maasta rikollisvaltion muutamassa vuodessa".


title: Mikheil Saakašvili

text: Erottuaan hallituksesta ja Ševardnadzen johtamasta Georgian kansalaisten unionista Saakašvili perusti lokakuussa 2001 "Yhdistyneen kansallisen liikkeen". Liike oli muiden Euroopan maiden sosiaalidemokraattien kaltainen, lievästi vasemmistolainen puolue.


title: Mikheil Saakašvili

text: Georgiassa pidettiin 2. marraskuuta 2003 parlamenttivaalit, joissa sekä paikallisten että kansainvälisten tarkkailijoiden mukaan tapahtui vaalivilppiä. Saakašvili väitti voittaneensa vaalit, ja tätä väitettä tukivat riippumattomien ovensuukyselyiden tulokset. Hän kehotti georgialaisia osoittamaan mieltään Ševardnadzen hallitusta vastaan ja harjoittamaan kansalaistottelemattomuutta. Saakašvilin puolue ja Burdžanadze-demokraatit ryhtyivät yhdessä vaatimaan Ševardnadzen eroa ja uusia vaaleja.


title: Mikheil Saakašvili

text: Tbilisissä pidettiin 20.–23. marraskuuta 2003 valtavia mielenosoituksia, joiden yli 100 000 osallistujaa kuunteli Saakašvilin ja muiden oppositiopoliitikkojen puheita. Ševardnadze joutui lopulta toteamaan eroamisen väistämättömäksi. Hän erosi 23. marraskuuta, ja presidentiksi tuli väliaikaisesti parlamentin puhemies Nino Burdžanadze. Tätä vallanvaihtoa on kutsuttu samettivallankumoukseksi ja myös "ruusujen vallankumoukseksi".


title: Mikheil Saakašvili

text: 24. helmikuuta 2004 "Yhdistynyt kansallinen liike" ja "Yhdistyneet demokraatit" yhdistyivät. Uuden puolueen nimeksi tuli "Kansallinen liike - Demokraatit". Puolueen poliittisia päätavoitteita olivat eläkkeiden korottaminen, sosiaalisten palveluiden tarjoaminen köyhille, taistelu korruptiota vastaan ja valtion tulojen kasvattaminen.


title: Mikheil Saakašvili

text: Saakašvili voitti 4. tammikuuta 2004 pidetyt presidentinvaalit yli 96 %:n ääniosuudella. Hänestä tuli samalla Euroopan nuorin presidentti. Saakašvilin vaaliteemoina olivat korruption kitkeminen sekä palkkojen ja eläkkeiden korottaminen. Hän on myös luvannut parantaa suhteita ulkomaailmaan. Saakašvili on voimakkaasti länsimyönteinen ja ajaa Georgian jäsenyyttä NATOssa ja Euroopan unionissa.


title: Mikheil Saakašvili

text: Saakašvili astui virkaan Tbilisissä 25. tammikuuta 2004. Heti seremonian jälkeen hän allekirjoitti määräyksen uudesta valtion lipusta. 26. tammikuuta hän julkisti määräyksen, joka salli Georgian ensimmäisen presidentin Zviad Gamsahurdian ruumiin palauttamisen Groznyista (Tšetšenia) Tbilisiin. Samalla yksi Tbilisin pääkaduista määrättiin nimettäväksi Gamsahurdian mukaan. Saakašvili myös päästi vankilasta 32 Gamsahurdian kannattajaa, jotka olivat olleet poliittisina vankeina siitä lähtien, kun Ševardnadzen hallitus vangitsi heidät vuosina 1993–1994.


title: Mikheil Saakašvili

text: Jotkut ovat olleet huolestuneita Saakašvilin autoritaarisista hallintotavoista. Raskaasti varustautuneet poliisit ovat hajottaneet joitakin pieniä mielenosoituksia. Lokakuussa 2004 neljätoista merkittävää asiantuntijaa kirjoitti avoimen kirjeen presidentille, ja se julkaistiin monissa Georgian sanomalehdissä. Heidän mukaansa "suvaitsemattomuus eri mielipiteitä edustavia ihmisiä kohtaan on juurtumassa Georgian politiikkaan ja muille sosiaalisen elämän alueille".


title: Mikheil Saakašvili

text: Saakašvili aloitti liberaalit talousuudistukset, jotka johtivat joukkoirtisanomisiin valtion ennen omistamista yrityksistä. Nollatoleranssipolitiikka rikollisuuden suhteen kolminkertaisti vankiluvun.


title: Mikheil Saakašvili

text: Georgian ja Venäjän suhteet ovat olleet koko Saakašvilin kauden kireät. Venäjä kielsi maaliskuussa 2006 sekä georgialaisen että moldovalaisen viinin tuonnin Venäjälle. Syyskuussa 2006 Georgia pidätti neljä venäläistä upseeria syytettynä vakoilusta. Vastineeksi Venäjä katkaisi sekä diplomaattiset että kulkuyhteydet Georgiaan ja aloitti georgialaisten laittomien maahanmuuttajien karkotukset. Georgia on myös ajoittain syyttänyt Venäjän asevoimia ilmatila- ja alueloukkauksista.


title: Mikheil Saakašvili

text: Lupaus maan jälleenyhdistämisestä johti toukokuussa 2004 Aslan Abašidzen hallitseman Adžariaa liittämiseen takaisin keskushallituksen yhteyteen. Sen sijaan kaksi muuta keskushallitusta uhmaavaa aluetta Etelä-Ossetia ja Abhasia pysyivät itsenäisinä ja hakivat turvaa Venäjältä. Vuoden 2006 kesällä Georgian sai haltuunsa osan Abhasiaan kuuluvaa Kodorin solaa.


title: Mikheil Saakašvili

text: Tultuaan valtaan Saakašvili aloitti voimakkaan sotilaallisen varustelukampanjan. Vielä vuonna 2003 budjetista 0,7 % meni sotilastarkoituksiin. Vuonna 2006 osuus oli noussut kolmeen prosenttiin ja 2008 se nousi 5,6 prosenttiin. Rahassa lisäys oli nelikymmenkertainen. Asevoimien henkilömäärä nousi vuoden 2004 noin 20 000 miehestä 33 000 vakinaiseen ja 100 000 reserviläiseen. Kalustoon lisättiin uusinta liikkuvaa tykistöä, taisteluhelikopterien määrä kolminkertaistui ja taistelupanssarivaunujen kymmenkertaistui.


title: Mikheil Saakašvili

text: Saakašvili on pyrkinyt Yhdysvaltain liittolaiseksi ja NATOn jäseneksi. George W. Bushista tehtiin maassa sankari, ja hänen mukaansa on nimetty pääkaupungista sen lentokentälle johtava tie. Georgia lähetti Irakin sotaan yli 2 000 sotilasta ja käytti siihen 600 miljoonaa Yhdysvaltain dollaria.


title: Mikheil Saakašvili

text: Saakašvilin arvostelu huipentui hänen entisen liittolaisensa Irakli Okruašvilin puheeseen 25. syyskuuta 2007, jossa Okruašvili syytti Saakašvilia lukuisista rikoksista, kuten poliittisten vastustajiensa murhien tilaamisesta. Okruašvili pidätettiin pari päivää myöhemmin, ja hänen pidätyksensä sai aikaan Saakašvilia vastustavia mielenosoituksia. Pidätyksen aikana Okruašvili tunnusti valehdelleensa ja veti syytökset pois Georgian televisiossa näytetyllä nauhalla, ja hänet vapautettiin takuita vastaan. Tämän jälkeen Okruašvili kuitenkin perui aiemman tunnustuksensa ja pakeni perheineen Saksaan.


title: Mikheil Saakašvili

text: Saakašvilia vastustavat mielenosoitukset kasvoivat, ja marraskuussa jopa sadattuhannet mielenosoittajat tukkivat pääkaupunki Tblisin kadut. Saakašvili julisti maan hätätilaan 7. marraskuuta 2007, ja poliisi tukahdutti mielenosoitukset. Saakašvilia vastustanut televisiokanava Imedi suljettiin yli kuukaudeksi.


title: Mikheil Saakašvili

text: Painostuksen alaisena Saakašvili ilmoitti marraskuun alussa ennenaikaisesti järjestettävistä presidentinvaaleista ja luopui presidentinvirasta 25. marraskuuta 2007. Tänä aikana presidentin virkaa hoiti parlamentin puhemies Nino Burdžanadze. Vaalissa Saakašvilin merkittävimmät vastaehdokkaat olivat kymmenen oppositionpuolueen nimittämä ehdokas Levan Gatšetšiladze ja liikemies Badri Patarkatsišvili. Saakašvili voitti vaalit saatuaan virallisten tulosten mukaan 52,8 prosenttia äänistä ensimmäisellä kierroksella. Yhdysvaltain ulkoministeriön edustaja ylisti tammikuun 2008 vaaleja puutteista huolimatta ensimmäisiksi "kilpailluiksi". Myös Euroopan unioni ja NATO pitivät vaalia rehellisenä. ETYJ:n vaalitarkkailijoiden mukaan siinä oli "merkittäviä haasteita", mutta vaalit olivat "Georgian kansan vapaan tahdon todellinen ilmaus". Georgian oppositio sen sijaan syytti hallitusta vaalivilpistä ja vaati toisen kierroksen järjestämistä.


title: Mikheil Saakašvili

text: ETYJ:n vaalitarkkailijoiden johtaja, saksalainen diplomaatti Dieter Boden antoi saksalaiselle Frankfurter Rundschaulle haastattelun, jonka mukaan käy entistä ilmeisemmäksi, että tarkoitettu väärentäminen tapahtui vaalien ääntenlaskennan aikana ja että Euroopan turvallisuus- ja yhteistyöjärjestön vaalitarkkailijoiden ennakkoarvio, joka oli myönteinen, ei vastaa todellisuutta. ETYJ:n edustaja kuitenkin sanoi, että Bodenin kommentit oli irroitettu asiayhteydestään ja että ETYJ pysyy aiemman raporttinsa takana.


title: Mikheil Saakašvili

text: Syyskuun 2012 parlamenttivaalien lähestyessä miljardööri Bidzina Ivanišvili rahoitti voimallisesti kuuden oppositiopuolueen muodostamaa Georgialainen unelma -koalitiota. Georgialainen unelma voitti enemmistön parlamentissa, Ivanišvilista tuli pääministeri ja Saakašvilin ENM jäi oppositioon. Seuraavan vuoden presidentinvaalit voitti Ivanišvilin suojatti Giorgi Margvelašvili, kun taas Saakašvilin puolueen ehdokas Davit Bakradze sai vain 22 prosenttia äänistä. Vallanvaihdon yhteydessä tuli voimaan myös perustuslain uudistus, jolla presidentin valtaoikeuksia kavenneettiin.


title: Mikheil Saakašvili

text: Monia Saakašvilin hallinnon jäseniä on pidätetty hänen valtakautensa päättymisen jälkeen. Maaliskuussa 2014 ulkomailla oleskellut Saakašvili kutsuttiin kuulusteltavaksi kotimaahan.


title: Mikheil Saakašvili

text: Toukokuussa 2015 Ukrainan presidentti Petro Porošenko myönsi Saakašvilille Ukrainan kansalaisuuden ja nimitti hänet Odessan alueen kuvernööriksi. Saakašvili menetti samalla Georgian kansalaisuuden. Marraskuussa 2016 Saakašvili erosi kuvernöörin virasta. Hän syytti Ukrainan viranomaisia uudistustensa vesittämisestä. Saakašvilin mukaan Porošenko tukee henkilökohtaisesti kahta Odessan alueen rikollisjärjestöä. Tämän jälkeen Saakašvili perusti puolueen. Heinäkuussa 2017 Ukrainan maahanmuuttovirasto ilmoitti, että Saakašvililtä on viety Ukrainan kansalaisuus. Saakašvili aikoo taistella päätöstä vastaan.


title: Mikheil Saakašvili

text: Saakašvili pääsi takaisin Ukrainaan 10. syyskuuta 2017 ilman papereita ja aloitti kiertueen maassa ja protestoinnin presidentti Porošenkoa vastaan. Saakašvilin mukaan Ukrainan kansalliskaarti ja Ukrainan turvallisuuspalvelu ovat presidentti Porošenkon käskystä kaapanneet hänen avustajiaan, jotka on hakattu ja kuljetettu pussi päässä takaisin Georgiaan. Saakašvilin liittolaisia on myös estetty pääsemästä maahan ja hänen sukulaisiaan pidätetty. Ukrainan tiedustelupalvelu pidätti hänet joulukuun 2017 alkupäivinä syytettynä yhteyksistä rikollisjärjestöihin, mutta kannattajien sanotaan vapauttaneen hänet. Helmikuussa 2018 Saakašvili pidätettiin Kiovassa ja karkotetiin Puolaan.


title: Mikheil Saakašvili

text: 14.helmikuuta 2018, Saakašvili ilmestyi Alankomaihin jossa hänelle myönnettiin oleskelulupa perhe yhteyksien perusteella. Saakašvili voi anoa Alankomaiden kansalaisuutta koska hän on naimissa hollantilaisen Sandra Roelofsin kanssa. Tällä hetkellä Saakašvilillä ei ole minkinään maan kansalaisuutta


title: Octopus’s Garden

text: ”Octopus's Garden” on The Beatlesin kappale vuodelta 1969. Sen on kirjoittanut Ringo Starr ja se oli toinen kahdesta Beatles-kappaleesta, jotka Ringo kirjoitti yhtyeelle (toinen on ”Don't Pass Me By”). Kappale julkaistiin The Beatlesin "Abbey Road" -albumilla sekä myöhemmin ”sinisenä tuplana” tunnetulla kokoelmalevyllä "The Beatles 1967–1970".


title: Octopus’s Garden

text: Elokuvassa "Let It Be" nähdään Ringo tekemässä kyseistä kappaletta George Harrisonin avustaessa häntä.


title: Octopus’s Garden

text: Freud Marx Engels & Jung on tehnyt kappaleesta suomenkielisen version nimeltä ”Tursaan Puutarhassa”.


title: Eteokles

text: Eteokles () oli kreikkalaisessa mytologiassa Oidipuksen ja Iokasten poika sekä Polyneikeen, Ismenen ja Antigonen veli.


title: Eteokles

text: Kun Oidipukselle selvisi, että hän oli surmannut isänsä Laioksen ja nainut äitinsä, hän lähti Thebasta maanpakoon. Valta siirtyi hänen pojilleen Eteokleelle ja Polyneikeelle, jotka päättivät hallita kaupunkia vuosittain vuorotellen. Eteokles sai veljeksistä vanhempana ensimmäisenä hallita kaupunkia, mutta kun hänen kautensa tuli päätökseen, hän ei halunnutkaan luopua vallasta. Polyneikes joutui lähtemään kaupungista, mutta suuntasi kulkunsa Argokseen, jossa hän hankki itselleen kuningas Adrastoksen tuen. Adrastoksen varustaman armeijan, jota johti seitsemän sotapäällikköä, avulla Polyneikes hyökkäsi Thebaa vastaan. Taistelun aikana veljekset surmasivat toisensa kaksintaistelussa.


title: Paperback Writer

text: Paperback Writer on pääosin Paul McCartneyn kirjoittama kappale (vaikkakin se on merkitty parivaljakko Lennon-McCartneyn tekemäksi). Laulu julkaistiin The Beatlesin yhdennentoista singlen A-puolella Yhdysvalloissa 30. toukokuuta 1966 ja Britanniassa 10. kesäkuuta samana vuonna. Kappale meni ykköseksi muun muassa Britannian, Yhdysvaltojen, Länsi-Saksan, Tanskan ja Australian myyntilistoilla. B-puolen "Rain" oli John Lennonin käsialaa.


title: Paperback Writer

text: Laulu oli esitetty itseään kustantajalle kauppaavan "roskaromaanikirjailijan" näkökulmasta, joka halusi julkaista säädyttömän tarinan säädyttömästä herra Learista. Kappale oli samalla Beatlesin ensimmäinen varsinainen single, joka ei ollut rakkauslaulu. (Tätä linjaa tosin edusti myös "Rubber Soul" -albumin "Nowhere Man", joka julkaistiin singlenä Yhdysvalloissa.) Alkusysäyksen "Paperback Writerin" tekemiseen lienee antanut McCartneyn täti, joka oli pyytänyt Paulia tekemään laulun jostakin muusta aiheesta kuin rakkaus. Laulu saattoi myös toimia eräänlaisena kunnianosoituksena aloitteleville kirjailijoille, joihin lukeutui myös John Lennon, jonka esikoiskirja "Hispanialainen jakovainaa" oli ilmestynyt vuonna 1964.


title: Paperback Writer

text: "Paperback Writerissa" yhtye laulaa neliäänisesti. Merkittävää on myös aikaisempaa raskaampi bassosoundi sekä Gibson SG:llä Humbucker-mikrofonia käyttämällä soitettu kitarariffi. Abbey Roadin studioiden äänitystekniikkaa oli kehitetty uusilla laitteilla, kuten kompressoreilla, oskillaattoreilla ja limittereillä. Beatlesin musiikki muuttuikin merkittävästi "Paperback Writerin" ja sen B-puolella olevan "Rain"-kappaleen toimiessa suunnannäyttäjinä uudenlaiseen ja monipuolisempaan äänimaailmaan. "Paperback Writer" erosi kaikista muista 1966 julkaistuista Beatlesin kappaleista sikäli, että se oli ainoa, jota voitiin esittää kiertueilla.


title: Paperback Writer

text: Mark Shipper on kirjoittanut kirjan nimeltä "Paperback writer: Beatlesien elämä ja toiminta" (Johanna kustannus, 1982). Kirjan on suomentanut Juice Leskinen.


title: Oidipus

text: Oidipus () oli kreikkalainen tarusankari, Theban kuninkaan Laioksen ja hänen puolisonsa Iokasten poika. Koska Delfoin oraakkeli oli ennustanut, että Oidipus tappaisi vartuttuaan isänsä ja naisi äitinsä, lähetti kuningas palvelijan viemään Oidipuksen metsään, jossa palvelijan tuli surmata Oidipus. Palvelija ei kuitenkaan hennonut surmata viatonta poikaa, vaan sitoi vain Oidipuksen puuhun kiinni ja hylkäsi pojan metsään. Jonkin ajan kuluttua Korintin kuninkaan alamaiset löysivät Oidipuksen puuhun sidottuna, vapauttivat pojan ja veivät hänet kuninkaan luo, joka otti pojan omakseen. Kuningas antoi pojalle tämän turvonneiden jalkojen mukaan nimen Oidipus.


title: Oidipus

text: Oidipus kasvoi Korintissa, mutta sai vuosia myöhemmin kuulla juopuneelta ystävältään, ettei kuningas ja kuningatar ole hänen oikeita vanhempiaan. Oidipus lähti kysymään neuvoa Delfoin oraakkelilta, ja tämä kertoi, että hän tulisi surmaamaan isänsä ja naimaan äitinsä. Hän päätti lähteä Korintista estääkseen ennustusta toteutumasta.


title: Oidipus

text: Lähdettyään Korintista Oidipusta vastaan tulivat eräällä kapealla tiellä vaunut, joita ohjastivat Laios ja eräs tämän sotilaista. Laios käski Oidipusta väistymään, mutta Oidipus ei tähän suostunut. Riidan lopuksi Oidipus surmasi Laioksen ja sotilaan. Thebaan saavuttuaan Oidipus sai kuulla, että koska Theban kuningas oli surmattu, kaupunkia ahdisteli sfinksi. Oidipus vapautti kaupungin sfinksistä vastaamalla oikein sen arvoitukseen: ”Mikä kulkee aamulla neljällä jalalla, päivällä kahdella ja illalla kolmella jalalla”. Oikea vastaus kysymykseen oli ihminen: hän konttaa lapsena, kävelee aikuisena ja käyttää vanhuksena kävelykeppiä. Hämmästyneenä Oidipuksen oikeasta vastauksesta sfinksi tappoi itsensä.


title: Oidipus

text: Kiitokseksi sfinksin surmaamisesta thebalaiset korottivat Oidipuksen kuninkaakseen, ja hän otti Iokasten puolisokseen. Oidipus ja Iokaste elivät onnellisesti ja saivat lapsia, kunnes jumalat lähettivät ruton rankaisemaan kaupunkia. Oraakkelin mukaan rutosta selvittäisiin, kun entisen kuninkaan surmaaja olisi häädetty kaupungista. Tunnollisena miehenä Oidipus päätti välittömästi aloittaa tutkinnan surmaajan löytämiseksi. Lopulta tietäjä Teiresias paljasti totuuden; sen kuultuaan Iokaste hirttäytyi ja Oidipus puhkaisi silmänsä ja lähti maanpakoon. Hän kuoli Attikan Kolonoksessa.


title: Oidipus

text: Oidipuksella ja Iokastella oli pojat Eteokles ja Polyneikes sekä tyttäret Antigone ja Ismene. Oidipuksen tarinan tunnetuin esitys on Sofokleen tragedioissa "Kuningas Oidipus" ja "Oidipus Kolonoksessa".


title: Polyneikes

text: Polyneikes () oli kreikkalaisessa mytologiassa Oidipuksen poika. Hänen ja hänen veljensä Eteokleen välinen kaksintaistelu päättyi molempien kuolemaan. Polyneikes oli myös Ismenen ja Antigonen veli.


title: Kaasutin

text: Kaasutin on mekaaninen polttomoottoreissa käytettävä laite, jolla säädetään polttonesteen ja imuilman syöttöä moottorille tehokkaan ja puhtaan palamisen vaatimassa seossuhteessa. Kaasutin syöttää moottorille polttoainetta ja ilmaa, joiden suhteen on oltava oikea moottorin hyvän toiminnan takaamiseksi. Elektroninen polttoaineen ruiskutus syrjäytti kaasuttimen henkilöautojen moottoreissa 1980 ja 1990-lukujen aikana.


title: Kaasutin

text: Kaasuttimia käytetään nykyisin pienissä moottoreissa kuten mopot, moottorisahat ja ruohonleikkurit.


title: Kaasutin

text: Erilaisia kaasutinrakenteita on lukematon määrä. Niille on yhteistä, että polttoneste syötetään imukanavaan moottorin imun voimalla, toisin sanoen imukanavan paineen (alipaineen) ja kaasuttimen polttonestekammion (uimurikammion) paineen välisen paine-eron avulla (Bernoullin laki).


title: Kaasutin

text: Kaasuttimien päätyypit ovat kiinteäkurkkuinen kaasutin ja muuttuvakurkkuinen eli vakioalipainekaasutin. Ensin mainittu on huomattavasti yleisempi.


title: Kaasutin

text: Kumpaakin päätyyppiä olevia kaasuttimia voidaan sijoittaa moottoriin eri tavalla, jolloin niistä puhutaan seuraavilla nimillä: pystykaasutin eli yläkaasutin (alaimukaasutin), joka sijoitetaan imusarjan yläpuolelle ja jossa ilma virtaa ylhäältä alaspäin; vaakakaasutin eli sivuimukaasutin, jossa ilma virtaa vaakasuorassa; puolivaakakaasutin, jossa ilma virtaa 20-45 asteen kulmassa; ja alakaasutin (yläimukaasutin), joka sijoitetaan imusarjan alapuolelle ja jossa ilma virtaa alhaalta ylöspäin.


title: Kaasutin

text: Lisäksi kaasuttimet voidaan jakaa ryhmiin kurkkujen (imuaukkojen) lukumäärän mukaan: on yksi-, kaksi-, kolmi- ja nelikurkkuisia kaasuttimia. Monikurkkuiset kaasuttimet voidaan vielä erottaa toisistaan toimintatapansa mukaan. Kaksi-, kolmi- ja nelikurkkuisista kaasuttimilla nimityksillä tarkoitetaan vaihekaasuttimia, joissa toinen tai toiset kurkut täydentävät ensiövaiheen kurkun tai kurkkujen toimintaa. Niiden ohella on kaksois-, kolmois- ja neloiskaasuttimet, joissa kurkut toimivat yhtäaikaisesti. (Kolmikurkkuinen vaihekaasutin oli itse asiassa harvinainen ratkaisu sääntöjen kiertämiseksi kilpa-autossa, jonka nelikurkkuisen kaasuttimen toisiokurkut yhdistettiin valtavaksi yhtenäiseksi kurkuksi.)


title: Kaasutin

text: Muuttuvakurkkuisia kaasuttimia on tiettävästi valmistettu vain yksikurkkuisina ja kaksoiskaasuttimina, joita on asennettu moottoriin tarvittava määrä. Kuitenkin eräiden kaksi- ja nelikurkkuisten kiinteäkurkkuisten kaasuttimien toisiovaiheet toimivat lähes muuttuvakurkkuisen kaasuttimen periaatteella.


title: Kaasutin

text: Pääasiassa moottoripyörissä ja pienmoottoreissa käytetään kiinteäkurkkuisia luistikaasuttimia.


title: Kaasutin

text:
Kiinteäkurkkuisen kaasuttimen rakenteellisina ominaisuuksina ovat:
uimurikammio, jossa polttonestetaso pysyy vakaana uimurin ja neulaventtiilin avulla,
kaasuttimen kaulassa oleva kaasupolkimeen yhdistetty kaasuläppä, jolla kuljettaja säätää moottoriin virtaavan ilman määrää ja
tyhjäkäyntipiiri, johon polttoneste tulee useimmiten pääsuuttimen jälkeen.
Tyhjäkäyntipiirin polttonesteen määrää säätää tyhjäkäyntisuutin ja tyhjäkäynti-ilmasuutin.
Tyhjäkäyntipiirin seosta säädetään seosruuvilla tai ilmaruuvilla.
Tyhjäkäyntipiirin seoksen säätö ei tavallisissa kaasuttimissa vaikuta moottorin saamaan seokseen pääsuutinpiirin toimiessa.
Kaasuläppää avattaessa, purkautuu tyhjäkäyntisuuttimien säätämää seosta siirtymäporauksien tai -halkion kautta.


title: Kaasutin

text:
Pääsuutinpiiriin kuuluu pääsuutin, seosputki, korjausilmasuutin, hajotin ja kurkku. Joissakin rakenteissa pääsuuttimen rinnalla on tasaussuutin tai pääsuuttimen säätöneula jne.
Pääsuutinpiirin hajottimesta, kurkun kapeimmalta kohdalta, purkautuu suuttimien säätämää esiseosta, kun kaasuläppää avataan niin paljon, että ilman virtausnopeus on riittävän voimakas.
Useimmiten kalvo- tai mäntä tyyppinen kiihdytyspumppu suihkuttaa kaasuläppää avattaessa polttonestettä, antamaan lisäpolttonestettä hyvää tehoa varten ja siksi ajaksi, kunnes polttonestettä ehtii purkautua pääsuutinpiiristä.
Tehosuutinpiirin tai -piirien kautta purkautuu lisää polttonestettä kaasuttimen kaulaan, kurkkuun tai pääsuuttimen kaivoon, moottorin kuormituksen ja/tai käyntinopeuden mukaan.
Kylmäkäynnistyspiiri voi olla polttonesteseosta syöttävä lisäsuutinpiiri tai imuilmaa kuristava käynnistysläppä tai näiden yhdistelmä.


title: Kaasutin

text:
Muuttuvakurkkuisen kaasuttimen rakenteellisina ominaisuuksina ovat:
uimurikammio, jossa polttonestetaso pysyy vakaana uimurin ja neulaventtiilin avulla,
kaasuttimen kaulassa oleva kaasupolkimeen yhdistetty kaasuläppä, jolla kuljettaja säätää moottoriin virtaavan ilman määrää,
alipaineen mukaan liikkuva luisti, joka muuttaa kaasuttimen kurkun tilavuutta siten, että virtausnopeus kurkussa on lähes vakio koko moottorin käyntinopeusalueella kuormituksesta riippumatta.
Luistiin on kiinnitetty kartiomainen neula ja suutinputki, jonka kautta purkautuvan polttonesteen määrää neula säätää.
Seosta säädetään yleensä muuttamalla suutinputken asentoa neulaan (tai neulan asentoa suutinputkeen nähden) nähden, jolloin säätö vaikuttaa moottorin saamaan seokseen kaikilla käyntinopeuksilla.
Eräissä muuttuvakurkkuisissa kaasuttimissa on erillinen tyhjäkäyntipiiri ja joissakin jopa kiihdytyspumppu tai kuormituksen mukaan toimiva lisäpolttonestesyöttö.
Yleensä kylmäkäynnistyspiiri toimii lisäpolttonestepiirinä, mutta joissakin malleissa on kuristusläppä.


title: Sytytystulppa

text: Sytytystulppa on ottomoottorissa sylinterinkanteen kierretty keramiikkaeristeinen metalliosa, johon johdettu suurjännitteinen sytytysvirta synnyttää kipinän palotilassa olevien tulpan kärkien välissä ja siten sytyttää polttonesteen ja ilman seoksen moottorissa.


title: Sytytystulppa

text: Tavallisessa sytytystulpassa on kaksi elektrodia eli kärkeä, keskikärki ja sivukärki. Niiden kärkiväli on normaalisti 0,6-0,9 mm mutta joissakin tapauksissa suurempi, jopa 2,5 mm. Nykyisin käytetään usein ns. monikärkitulppia, joissa on useampi kuin yksi sivuelektrodi.


title: Sytytystulppa

text:
Erikoisrakenteisessa pintapurkaussytytystulpassa kipinä "liukuu" keskikärjen ja ulkokärjen välissä olevaa eristemateriaalia pitkin, eikä "hyppää" ilmassa kärjestä toiseen kuten tavanomaisissa sytytystulpissa.
Nykyisin sytytystulppa on moottorimallikohtainen osa, joka on valmistettu tietyllä kärkirakenteella, sivukärkien lukumäärällä, kärkivälillä, ja tietyllä lämpöarvolla usein vain yhtä moottorimallia varten.


title: Sytytystulppa

text: Kärkien valmistusmateriaalina käytetään erikoismetalliseoksia, koska ne joutuvat kestämään suuria mekaanisia, sähköisiä ja lämpörasituksia. Sytytystulpat ovat kuluvia osia ja ne on määrävälein vaihdettava. Sytytystulppien käyttöikä on eräissä moottorimalleissa jopa 160 000 km. Lasersytytystä on kaavailtu sytytystulppien korvaajaksi korkean puristussuhteen moottoreissa.


title: Ismene

text: Ismene () oli kreikkalaisessa mytologiassa Oidipuksen ja tämän äidin ja puolison Iokasten tytär sekä Antigoneen sisar. Hän esiintyy useissa Sofokleen näytelmissä, ennen kaikkea tragedioissa "Oidipus Kolonoksessa" ja "Antigone".


title: Ismene

text: Oidipus jätti Theban kuninkaankruunun kahdelle pojalleen, Eteokleelle ja Polyneikeelle, jotka suostuivat vuorottelemaan hallitsijoina. Ensimmäisen vuoden jälkeen Eteokles kieltäytyi kuitenkin luovuttamasta kruunua Polyneikeelle, ja tämä hyökkäsi Thebaan sotaretkellä, joka tunnetaan nimellä seitsemän Thebaa vastaan. Molemmat veljekset kuolivat taistelussa.


title: Ismene

text: Kuningas Kreon nousi valtaistuimelle ja kielsi ketään hautaamasta Polyneikesta. Polyneikeen sisar Antigone uhmasi kuitenkin käskyä, ja Kreon määräsi tämän haudattavaksi elävältä. Silloin Antigoneen sisar Ismene ilmoitti auttaneesa Antigonea ja vaati itselleen samaa kohtaloa. Jumalat puuttuivat kuitenkin peliin eivätkä hyväksyneet Kreonin päätöstä. Kreon kumosi käskynsä ja hautasi itse Polyneikeen.


title: Iokaste

text: Iokaste () oli kreikkalaisessa mytologiassa Oidipuksen äiti ja puoliso. Homeros käytti hänestä myös nimeä Epikaste.


title: Iokaste

text: Iokaste oli Menoikeuksen tytär ja Laioksen vaimo, ja hän sai Laioksen kanssa yhden pojan, Oidipuksen. Avioiduttuaan tietämättään Oidipuksen kanssa hän sai vielä neljä lasta: Antigonen, Eteokleen, Polyneikeen ja Ismenen. Saatuan selville että oli naimisissa poikansa, isänmurhaaja Oidipuksen kanssa, Iokaste hirttäytyi.


title: Euboia

text: Euboia ( tai "Évvia", , , ) on Kreikan saari, joka sijaitsee Manner-Kreikan itärannikon edustalla. Se on Kreikan toiseksi suurin saari. Saaren pinta-ala on 3 580 km² ja asukasluku noin 200 000 (vuonna 2011). Hallinnollisesti saari kuuluu Euboian alueyksikköön ja Keski-Kreikan alueeseen. Saaren pääkaupunki on Chalkída.


title: Euboia

text: Euboia on pitkä ja kapea saari. Sen pituus on noin 170 kilometriä ja leveys vaihtelee noin 10 ja 50 kilometrin välillä. Pinta-alaltaan saari on Kreikan toiseksi suurin Kreetan jälkeen ja samoin toiseksi suurin Egeanmeren saarista. Koska saari on suurikokoinen, lähellä Manner-Kreikkaa ja sieltä on siltayhteys mantereelle, sitä ei Kreikassa useinkaan lueta saareksi varsinaisen saariston tavoin. Euboia on vuoristoinen ja sen korkeimmat vuoret ovat Dírfi (1 743 m), Pyxariás (1 351 m) ja Óchi (1 394 m). Muihin vuoriin kuuluu muun muassa Ólympos (1 172 m). Évripos- eli Euripossalmi erottaa saaren mantereesta.


title: Euboia

text: Hallinnollisesti Euboian saari jakaantuu seitsemän kunnan alueelle. Kunnat ovat Chalkída, Dírfys-Messapía, Erétria, Istiaía-Aidipsós, Kárystos, Kými-Alivéri sekä Mantoúdi-Límni-Agía Ánna. Näistä Chalkídan kunta käsittää alueita sekä mantereen puolelta että Euboialta. Muut kunnat sijaitsevat kokonaan saarella. Kaikki kunnat kuuluvat saaresta nimensä saaneeseen Euboian alueyksikköön, johon kuuluu myös Skýroksen kunta.


title: Euboia

text: Saaren suurin kaupunki on pääkaupunki Chalkída (59 125 asukasta), joka sijaitsee osaksi saarella ja osaksi mantereen puolella. Saaren muita suurempia kaupunkeja ovat Néa Artáki (9 489 asukasta), Vasilikó (6 571), Psachná (5 827), Kárystos (5 112), Drosiá (5 020), Alivéri (4 827), Istiaía (4 339), Erétria (4 166), Amárynthos (3 647), Ágios Nikólaos (3 426), Paralía Avlídos (3 115), kylpyläkaupunki Loutrá Aidipsoú (2 560), Vathý (2 385), Kými (2 383), Néa Lámpsakos (2 196) ja Gymnó (2 008).


title: Euboia

text:
Antiikin aikana Euboia tunnettiin myös nimillä "Makris" (Μάκρις) ja "Dolikhē" (Δολίχη) pitkän muotonsa vuoksi, sekä nimillä "Ellopia" (Ελλοπία), "Aonia" (Αονία) ja "Abantis" (Αβαντίς) siellä asuneiden heimojen mukaan. Muita nimiä olivat muun muassa "Asōpis" (Ασωπίς) ja "Khalkodontis" (Χαλκοδοντίς). Saaren varsinainen antiikin aikainen nykyisinkin käytössä oleva nimi on peräisin kreikan sanoista "eu" (εὖ, ”hyvä”) ja "bous" (βοῦς, ”härkä”); saari oli toisin sanoen ”Hyvien härkien saari”.
Antiikin ajalla saaren merkittävimmät kaupungit olivat Khalkis (nykyinen Chalkída) ja Eretria. Khalkis oli merkittävä sekä strategisesti että kauppapaikkana, koska se toimi Euripossalmen ylityspaikkana. Muita merkittäviä kaupunkeja olivat muun muassa Histiaia ja Karystos. Kaupungit kukoistivat erityisesti 500-luvulla eaa. Persialaiset tuhosivat saaren ja orjuuttivat sen väestön vuonna 490 eaa. Tämän jälkeen saari päätyi Ateenan valtaan ja kaupungit rakennettiin uudelleen. Euboialaiset kapinoivat Ateenaa vastaan vuosina 446 ja 411 eaa., mutta se ei saavuttanut itsenäistä asemaa.


title: Euboia

text: Keskiajalla Euboia tunnettiin nimellä "Egripo", mikä oli muuntuma Euripossalmen nimestä. Neljännen ristiretken jälkeen vuonna 1204 saari jaettiin frankkiaateliston kesken. Tämän jälkeen saari päätyi vähitellen venetsialaisten vallan alle 1300-luvulle tultaessa. Venetsian vallan aikana saari tunnettiin nimellä "Negroponte" (”Musta silta”) Khalkiissa olleen sillan mukaan. Turkkilaiset valtasivat saaren vuonna 1470. Venetsialaiset yrittivät vallata saaren takaisin vuonna 1688. Saari liitettiin itsenäistyneeseen Kreikkaan vuonna 1830.


title: Euboia

text: Aidepsos eli nykyinen Loutrá Aidipsoú oli jo antiikin ajalla suosittu kylpyläpaikka. Loutrá Aidipsoú saavutti aseman suosittuna turistikohteena uudelleen 1800-luvulla.


title: Eudaimonismi

text: Eudaimonismi (kreikan sanasta "eudaimonia" eli onni) eli onnellisuusoppi on etiikan suuntaus, jonka mukaan eettisen toiminnan tavoite on tai sen tulee olla onnellisuus. Ajattelun tunnetuin edustaja on Aristoteles.


title: K. Eric Drexler

text: Kim Eric Drexler (s. 25. huhtikuuta 1955) on yhdysvaltalainen insinööri, joka tunnetaan parhaiten molekulaarisen nanoteknologian tutkijana ja popularisoijana.


title: K. Eric Drexler

text: Hän on kirjoittanut aiheesta kolme kirjaa: "Engines of Creation" (1986), "Unbounding the Future" (Christine Petersonin ja Gayle Pergamitin kanssa 1991) ja "Nanosystems" (1992). Drexler on termin "grey goo" kehittäjä.


title: K. Eric Drexler

text: Hän myös perusti Foresight Instituten Christine Petersonin kanssa vuonna 1986 edistämään nanoteknologian kehitystyötä.


title: Rudolf Eucken

text: Rudolf Eucken (5. tammikuuta 1846 – 15. syyskuuta 1926) oli saksalainen filosofi. Hän toimi professorina Jenassa 1874–1919. Teoksissaan Eucken esitteli idealistista filosofiaa. Hän sai kirjallisuuden Nobel-palkinnon vuonna 1908.


title: San José (Kalifornia)

text: San José (virallisesti City of San José) on kaupunki Yhdysvaltojen länsirannikolla Kalifornian osavaltiossa. Se on Kalifornian kolmanneksi suurin kaupunki ja Santa Claran piirikunnan hallintokeskus. Se sijaitsee San Franciscon lahden kaakkoisrannalla. San Joséssa oli 998 537 asukasta vuonna 2013, ja sen pinta-ala on 466,1 neliökilometriä. Kaupunki on osa noin 8,5 miljoonan asukkaan San Franciscon lahden ympäristön metropolialuetta.


title: San José (Kalifornia)

text: San José perustettiin 1777, ja siitä kehittyi maatalousalueen keskus. Kaupunki tuotti maaviljelystuotteita lähikaupunkeihin. Toisen maailmansodan aikana kaupunkiin kehittyi koneteollisuutta ja sen jälkeen huipputekniikan tuotantoa. San Josésta onkin tullut niin sanotun huipputekniikan keskittymän Piilaakson keskus, ja kaupungin merkittävimpiin työnantajiin kuuluu monia teknologiayrityksiä. Tekniikan työvoimaa kouluttaa muun muassa San Josén osavaltionyliopisto.


title: San José (Kalifornia)

text: San Josén aluetta palvelee lentoasema, joka sijaitsee lähellä kantakaupunkia, minkä vuoksi keskustaan ei voi rakentaa erityisen korkeita rakennuksia. San José on myös kulttuurikeskus, jonka valikoimaan kuuluu useita musiikki-, tanssi- ja teatteriorganisaatiota. Merkittävimpiä nähtävyyksiä ovat muun muassa San Josén taidemuseo, The Tech Museum of Innovation ja omalaatuinen Winchester Mystery House.


title: San José (Kalifornia)

text: United States Census Bureaun mukaan San Josén pinta-ala on 466,1 neliökilometriä. Siitä maata on 457,2 neliökilometriä ja vettä 8,9 neliökilometriä. Se sijaitsee Santa Claran laaksossa San Franciscon lahden kaakkoisrannalla. Kaupungin halki virtaavat Coyote Creek- ja Guadalupejoet. Suurin osa kaupungista on matalalla, mutta siellä täällä on myös mäkiä. Keskikaupunki on noin 27 metriä merenpinnan yläpuolella. Kaupungin reuna-alueilla on yli 100 metriin kohoavia kukkuloita. Etelärajalla oleva Santa Teresa Hills kohoaa yli 300 metriin.


title: San José (Kalifornia)

text: San Joséssa vallitsee välimerenilmasto, ja sademäärät jakaantuvat selkeästi kuivan ja kostean kauden välillä. Sadekausi on marraskuusta maaliskuulle, jolloin sataa noin 82 prosenttia vuotuisesta sadannasta. Toukokuusta lokakuulle sademäärät jäävät puolestaan vähäisiksi. Kesä–elokuun aikana kokonaissademäärä on maksimissaan noin viisi millimetriä. Kuivakausi on myös lämmin, ja keskikesän päivälämpötila on noin 26–29 astetta. Iltapäivisin lahdelta puheltava tuuli viilentää ilmaa. Keskikesällä vuorokauden matalin lämpötila on noin 12–15 astetta. Talvisin päivälämpötila on noin 12–15 astetta ja yölämpötila noin neljä astetta.


title: San José (Kalifornia)

text: San Josén keskikaupunki on pieni kaupungin kokoon nähden. Kaupunki levittäytyy moottoritieverkoston ympärille, ja vasta 1900-luvun jälkimmäisellä puoliskolla se on saanut nykyisen ilmeensä, kun kaupunkiin on rakennettu useita teollisuuspuistoja, huipputekniikan keskuksia ja asuinalueita, jotka ovat korvanneet maatilat, farmit ja avoimet alueet. Keskustaan ei ole noussut erityisen korkeita rakennuksia, sillä San Josén lentoasema on aivan keskustan tuntumassa. Keskustan eteläpuolella on Willow Glenin kaupunginosa, jossa sanotaan olevan San Josén kauneimmat asunnot. West San Jose on ostos- ja viihdekeskus, jossa on muun muassa useita muotiliikkeitä. Kaupungin aasialaisväestö asuttaa Japantownia ja Little Saigonia. Kaupunkialueen eteläosissa ovat muun muassa Almaden Valleyn ja Cambrian Parkin nukkumalähiöt, joita reunustavat kukkula-aluet.


title: San José (Kalifornia)

text: San Joséssa on laaja puistoverkosto. Kaupungin puistoja on esimerkiksi Coyote Creekin varrella sijaitseva Kelleyn puisto, jossa on muun muassa eläintarha. Kaupungin itärajalla on Kalifornian vanhin kunnallinen puisto, 290 hehtaarin laajuinen Alum Rockin puisto.


title: San José (Kalifornia)

text: Ohlonet asuttivat aluetta ennen eurooppalaisten tuloa. José Joaquin Moraga perusti 1777 Pueblo de San José de Guadalupé for St. Josephin. Sen tarkoituksena oli tuottaa maataloustuotteita Alta Californian provinssille. Yhdysvaltain saatua Kalifornia hallintaansa 1846 San Josésta tuli hetkellisesti osavaltion pääkaupunki. Siellä kokoontui osavaltion ensimmäinen parlamentti joulukuussa 1849. Pääkaupunki siirrettiin Vallejoon 1852.


title: San José (Kalifornia)

text: San José sai maaliskuussa 1850 kaupunginoikeudet, ensimmäisenä Kaliforniassa. Kaupungissa oli tuolloin 5 000 asukasta. San Josén taloutta kehitti kultaryntäys ja 1864 San Franciscosta tullut rautatie. Kaupungista kehittyi erityisesti maatalouskeskus. Siellä viljeltiin muun muassa aprikooseja, luumuja ja viinirypäleitä. Lisäksi kaupunki oli ennen toista maailmansotaa maailman suurin säilykkeiden ja kuivahedelmien tuottaja sekä merkittävä maatalouslaitteiden valmistaja.


title: San José (Kalifornia)

text: Toisen maailmansodan aikana San Joséen alkoi tulla myös koneiden, lentokoneosien ja ajoneuvojen valmistusta. Siitä kehittyi 1950-luvulla huipputekniikan keskus, ja ympäröivää aluetta alettiin pian kutsua piilaaksoksi. Kaupunki kasvoi sekä alaltaan että väkimäärältään rajusti 1960–2000. Siihen liitettiin ympäröiviä alueita, ja sen pinta-ala yli kolminkertaistui. Samalla asukasluku yli nelinkertaistui. Teollisuuden kehittymistä vauhditti 1990-luvulla Internet-yritysten nousu.


title: San José (Kalifornia)

text: San José on Santa Claran piirikunnan hallintokeskus. Kaupunginhallinto on jaettu valtuuston ja virkamiesjohtajan kesken. Valtuusto, johon kuuluu pormestari ja 10 jäsentä, valitaan vaaleilla. Valtuusto nimittää kaupungin johtoon virkamiehen, jonka vastuulla on kaupungin käytännön johtaminen. Pormestari tekee ehdotukset kaupungin politiikasta ja budjetista.


title: San José (Kalifornia)

text: San Josén talouden pohjana ovat huipputekniikan yritykset. Merkittävimmät alat ovat tietokonelaitteiston valmistus ja suunnittelu, ohjelmistot ja Internet. Lisäksi kaupungissa valmistetaan muun muassa elektroniikkalaitteita, puolijohteita, tieteellisiä laitteita ja teollisuuskoneita. Lisäksi kaupungin talouteen vaikuttavat finanssi- ja terveyspalvelut. Kaupungin suurin työnantaja on Santa Claran piirikunta. Yrityksistä suurimmat työllistäjät ovat Cisco Systems, IBM, eBay, Xilinx ja Sanmina-SCI.


title: San José (Kalifornia)

text: Lähellä San Josén keskustaa sijaitsee kansainvälinen lentoasema. Sitä käyttää 13 merkitävää lentoyhtiötä, ja sen kautta kulkee vuosittain noin 8,2 miljoonaa matkustajaa. Amtrak operoi junaliikennettä kaupunkiin. Lisäksi San Joséen on lähiliikennettä San Franciscosta (Caltrain ja BART). San Joséen on kolme Interstate-valtatietä, I-680, I-280 ja I-880. Kaupungissa on noin 3 700 kilometriä teitä, ja työikäisistä 79 prosenttia kulkee töihin yksin autolla.


title: San José (Kalifornia)

text: San José on Kalifornian kolmanneksi ja Yhdysvaltain kymmenenneksi suurin kaupunki. Siellä asui Yhdysvaltain vuoden 2010 väestönlaskennan mukaan 945 942 asukasta. Niistä 42,8 prosenttia oli valkoihoisia ja 3,2 prosenttia tummaihoisia. Aasialaisia oli peräti 32 prosenttia, kun aasialaisten osuus koko Yhdysvaltain väestöstä oli 13 prosenttia. San Joséssa on enemmän vietnamilaisia kuin missään muussa kaupungissa Vietnamin ulkopuolella. Väestönkasvu vuoden 2000 väestönlaskentaan oli 5,7 prosenttia. San José kuuluu San Franciscon lahden ympäristön metropolialueeseen, jonka merkittävimmät kaupungit San Josén lisäksi ovat San Francisco ja Oakland. Alueella on 7 468 390 asukasta, ja se on Yhdysvaltain kuudenneksi suurin metropolialue.


title: San José (Kalifornia)

text: San José on jaettu 19 koulupiiriin. Suurin niistä on San Josén yhdistetty koulupiiri, jonka kouluissa opiskeli lukuvuonna 2002–2003 noin 32 600 oppilasta. San Josén alueella on seitsemän yliopiston ja collegen kampusalueita. San Josén osavaltionyliopisto on länsirannikon vanhin julkinen yliopisto. Siellä opiskelee lähes 30 000 opiskelijaa, ja se markkinoi itseään piilaakson huipputekniikan työntekijöiden kouluttajana.


title: San José (Kalifornia)

text:
San Joséssa on useita musiikki-, tanssi- ja teatteriorganisaatiota. Niihin kuuluu muun muassa ammattimaisia baletti- ja oopperaseurueita. HP Pavilionissa järjestetään urheilutapahtumien lisäksi konsertteja. Merkittäviä museoita ovat San Josén taidemuseo, The Tech Museum of Innovation ja muinaista Egyptiä esittelevä Rosicrucian Egyptian Museum. Museoina toimivat myös Winchester-asevalmistajan perustajan lesken Sarah Winchesterin 160-huoneinen kartano Winchester Mystery House, jossa on käytetty monia poikkeavia arkkitehtonisia ratkaisuja, ja viimeinen alkuperäisestä kaupungista jälkellä oleva rakennus Peralta Adobe.
Kaupungissa pelaa neljä ammattilaisurheilujoukkuetta. Jääkiekkojoukkue San Jose Sharks pelaa NHL:ssä, ja sen kotihalli on HP Pavilion, jossa ovat pelanneet myös arena football -joukkue San Jose SaberCats ja sisälacrossejoukkue San Jose Stealth, joka muutti 2009 Everettin kaupunkiin ja tunnetaan nimellä Washington Stealth. Kaupungista on myös baseballseura San Jose Giants. San Jose Earthquakes pelaa Jalkapallon ammattilaisliiga MLS:ssä. Pyöräilyn Kalifornian ympäriajon reitti kulkee San Josén kautta.


title: Euhemeros

text: Euhemeros (, n. 330 - 260 eaa.) oli antiikin kreikkalainen kyreneläiseen koulukuntaan kuulunut filosofi ja kirjailija. Hän esitti "Pyhä kirjoitus" ("Hiera Anagraphê") -nimisessä utopistis-filosofisessa matkakertomuksessa, että jumalat ovat alun perin olleet ihmisiä, joita on heidän kuolemansa jälkeen ryhdytty palvomaan. Monet hallitsijat ovat todellisuudessakin julistautuneet jumalaksi. Tätä ajattelua on myöhemmin ruvettu kutsumaan "euhemerismiksi".


title: Psykopatia

text: Psykopatia on viralliseen tautiluokitukseen kuulumaton luonnehäiriö, jota voidaan mitata luotettavasti. Sille ominaisia piirteitä ovat pinnallinen viehätysvoima, itsekeskeisyys sekä myötäelämiskyvyn, syyllisyydentunnon ja pidäkkeiden puute. Psykopaatille tyypillisiä ovat julmuus, epäsosiaaliset teot, alkoholin ja huumeiden käyttö, vastuuttomuus ja moraalittomuus. Kokonaisväestöstä noin yksi prosentti voidaan kategorisoida psykopaateiksi. Psykopatiasta kärsivää henkilöä kutsutaan "psykopaatiksi".


title: Psykopatia

text: Lapsuudessa ja nuoruudessa psykopatiaan usein liittyy eläinten kiduttamista tai pyromaniaa. Alle 18-vuotiasta ei kuitenkaan diagnosoida psykopaatiksi, sillä se voisi vaikuttaa negatiivisesti hänen kehitykseensä. Alle 18-vuotiaita joilla epäillään psykopatiaa, käytetään pehmeämpää diagnoosia käytöshäiriö (engl. "conduct disorder"). Impulsiivisuus selittää psykopaatin taipumusta väkivaltarikollisuuteen. Päihteiden ongelmakäyttö psykopaateilla liittyy aivojen palkitsevuusmekanismeihin, jotka ovat psykopatiasta kärsivällä erilaiset ja päihteen käytön palkitsevuus lisää todennäköisyyttä tulla päihderiippuvaiseksi.


title: Psykopatia

text: Lääketieteessä vallitsee konsensus, että psykopatiaa ei voi hoitaa. Sen lisäksi aikuisiän psykopatiaa ei pitäisi ryhtyä hoitamaan, sillä ryhmäterapiassa psykopaatti ammentaa muista informaatiota, jota hän käyttää myöhemmin hyväkseen muille haitallisella tavalla. Hoitomotivaatio myös puuttuu, koska psykopaatti ei koe että hänessä on mitään korjattavaa. Psykopaatit ovat usein vankilassa tai muissa rikosseuraamusmenettelyissä. Naisten psykopatiaan liittyy nuorena harjoitettua prostituutiota.


title: Psykopatia

text: Tutkija Taina Laajasalon mukaan ”psykopatian ja epäsosiaalisen persoonallisuushäiriön suhde on asymmetrinen: vaikka suurin osa psykopaateista täyttääkin antisosiaalisen persoonallisuushäiriön kriteerit, merkittävä osuus antisosiaalisista ei ole psykopaatteja”. Psykopatiaa ja sosiopatiaa käytetään toisinaan synonyymeinä, toisinaan käsitteet erotellaan eri ilmiöiksi sen pohjalta, pidetäänkö tilaa ensisijaisesti sisäsyntyisenä (psykopatia) vai ympäristön vaikutuksesta syntyneenä (sosiopatia).


title: Psykopatia

text: Sosiopatian toi psykiatrian käsitteistöön DSM:n vuonna 1952 julkaistu ensimmäinen painos, jossa antisosiaalisena käyttäytymisenä ilmenevä häiriö nimettiin "sosiopaattiseksi persoonallisuushäiriöksi". Diagnoosin kriteereinä oli sisäisiä psyykkisiä prosesseja ja persoonallisuuspiirteitä, joiden löytäminen kohdehenkilöstä on vaikeampaa kuin käyttäytymisen arviointi. Niinpä vuonna 1980 julkaistu DSM-III korvasi sosiopaattisen persoonallisuushäiriön "antisosiaalisella persoonallisuushäiriöllä", jonka diagnosoinnissa arvioidaan pikemminkin käyttäytymistä kuin kohdehenkilön sisäistä maailmaa.


title: Psykopatia

text: DSM-IV mainitsee, että antisosiaalisen persoonallisuushäiriön kriteerit täyttäviä kutsutaan toisinaan myös "psykopaateiksi" tai "sosiopaateiksi". Useimpien psykopatiaan perehtyneiden tutkijoiden mielestä psykopatia on kuitenkin antisosiaalisesta persoonallisuudesta erillinen ilmiö. Lisäksi tutkija David Lykken on ehdottanut psykopatian ja sosiopatian erottelua toisistaan sen perusteella, pidetäänkö tilaa ensisijaisesti sisäsyntyisenä (psykopatia) vai ympäristön vaikutuksesta syntyneenä (sosiopatia). Myös Robert Hare on käyttänyt tätä jakoa.


title: Psykopatia

text: Psykopaattien uhrien tukisäätiö Aftermathin mukaan seuraavan DSM:n (DSM-V) persoonallisuushäiriöitä koskevaa osuutta valmisteleva työryhmä on suositellut, että antisosiaalinen persoonallisuus muutetaan "antisosiaaliseksi/psykopaattiseksi persoonallisuustyypiksi". Sen diagnostiikka pohjautuisi vahvasti Robert Haren työryhmän luoman PCL-R-piirreluettelon psykopatialle asettamille kriteereille.


title: Psykopatia

text: Helinä Häkkänen-Nyholmin toimittamassa kirjassa "Psykopatia" (Edita, 2009) psykopatian yleisyydestä on esitetty seuraavat luvut: vankiaineistossa 15-25 %, henkirikoksen tekijöistä 30 %, sarjamurhaajista 90 % ja kokonaisväestöstä 1 % täyttää psykopatian kriteerit. Huomattava osa psykopaattisista henkilöistä ei syyllisty rikoksiin tai jää niistä kiinni. Häkkänen-Nyholmin mukaan psykopatiaan liittyvä empatiakyvyn puute ja tunnekylmyys selittää sen, miten on mahdollista, että psykopaattinen henkilö voi esimerkiksi syyllistyä massamurhaan. Psykopatian on huomattu olevan yleisempää johtavassa asemassa olevien henkilöiden keskuudessa, ja eräiden selvitysten mukaan jopa 4 % toimitusjohtajina toimivista henkilöistä täyttää psykopatian kriteerit.


title: Psykopatia

text: Häkkänen-Nyholmin mukaan talousrikostuomiota suorittavilla vangeilla on usein psykopatiaa. Heillä psykopaattisista piirteistä korostuivat runsas ärsykkeiden tarve, tavoitteiden puuttuminen, impulsiivisuus ja vastuuttomuus suhteessa muihin, etenkin nuorimmilla vangeilla. 58 % haastatelluista oli sitä mieltä, että yhteiskunta tai yritys ajoi heidät tekemään sen rikoksen, josta heidät tuomittiin. Lähes puolet haastatelluista koki, että heitä ei olisi pitänyt rangaista. Psykopaatit oikeuttavat tekonsa usein ulkopuolisin syin. Psykopaattisimmat vangit oli useimmin tuomittu petoksista, väärennyksistä ja kavalluksista, muut talousrikolliset esimerkiksi kirjanpitorikoksista ja velallisen epärehellisyydestä.


title: Psykopatia

text: Psykopaatteja tutkineen psykologi Lisa Marshallin mukaan poliitikoilla ja muilla uramenestyjillä on paljon samoja ominaisuuksia kuin rikollisilla psykopaateilla. Psykopaatit haluavat usein valtaa. Psykopaatteja tutkinut Harvardin kliininen psykologi Martha Stout kertoi, että asiasta ei ole tilastoja, mutta Stoutin mukaan poliitikot ovat usein psykopaatteja ja tuskin kukaan psykopaatteja tutkinut kiistää tätä. Stoutin mukaan Adolf Hitler, Pol Pot, ja Nicolae Ceaușescu ovat esimerkkejä, mutta tavallisemmatkin poliitikot voivat olla Stoutin mukaan psykopaatteja.


title: Psykopatia

text: Kymmenen ammattia joissa psykopaatteja esiintyy eniten, ovat järjestyksessä: toimitusjohtaja, asianajaja, mediatyöntekijät (TV ja radio), myyntimiehet, kirurgit, toimittajat, poliisit, uskontojen johtohahmot, kokit ja julkishallinnon työntekijät. Vähiten psykopaatteja puolestaan toimii omaishoitajina, sairaanhoitajina, terapeutteina, käsityöläisenä, somistajana tai tyylineuvojana, avustustyöntekijänä, opettajana, luovana taiteilijana, lääkärinä ja kirjanpitäjänä.


title: Psykopatia

text: Kriminaalipsykologi Taija Stoatin mukaan on vaikea keksiä ammattia jossa psykopatia olisi hyödyksi. Stoat nostaa esimerkiksi pokerin peluun, mutta siinä psykopaatti pelaisi ennemmin jonkun toisen rahoilla. Stoatin mukaan psykopaatti ei voi toimia missään työssä organisaation tai sen henkilökunnan etuja ajavalla tavalla, koska hän ajaa vain omaa etuaan.


title: Psykopatia

text: Kriminaalipsykologi Robert Haren mukaan psykopaatit ovat yleisiä rahoitusalalla. Haren arvion mukaan 10 prosenttia rahoitusalalla toimivista on psykopaatteja. Haren mukaan vankiaineiston jälkeen korkein psykopaattien esiintyvyys on pörssissä.


title: Psykopatia

text: Psykopatia-käsitteen historia ulottuu 1800-luvulle. Ranskalainen psykiatri Pinel kuvasi 1809 tilan, jota hän kutsui ”manie sans délire” -nimellä ja joka sisällöltään vastaa pitkälti nykyisen DSM:n (Diagnostic and Statistical Manual of Mental Disorders) mukaisen epäsosiaalisen persoonallisuushäiriön ja psykopatian diagnostista sisältöä. 1835 englantilainen Prichard kuvasi tilaa käsittein ”moral insanity” ja ”moral imbecility”. 1888 saksalainen Koch käytti tilasta nimeä ”psychopatische Minderwertigkeiten”.


title: Psykopatia

text: Toinen saksalainen psykiatri Kurt Schneider kirjoitti vuonna 1923 teoksen "Psychopathische Persönlichkeiten", jolla oli suuri vaikutus psykopatiakäsitteen historiassa. Schneider jakoi myös empiiristen havaintojensa perusteella psykopatian kymmeneen erityyppiseen alalajiin. Sosiopatia-käsite on puolestaan peräisin 1930-luvulta, jolloin sen esitteli Partridge.


title: Psykopatia

text: Psykopatiakäsite ei ole DSM:n epäsosiaalisen persoonallisuushäiriön ohella kokonaan hävinnyt, vaan se on ollut viime vuosina jopa kasvavan kiinnostuksen kohteena. Erityisesti kanadalaistutkija Robert Hare on tuottanut empiirisin tutkimuksinsa käsitteelle uutta, tarkempaa diagnostista kriteeristöä. Psykopatian johtavat tutkijat Hervey Cleckley ja Robert Hare ovat kumpikin laatineet psykopatian diagnosoimiseksi ns. piirrelistat.


title: Psykopatia

text: DSM esittää kriteerit psykopatialle APD:nä (antisosiaalinen persoonallisuushäiriö, "antisocial personality disorder"). DSM:n kriteerit painottivat sosiaalisten normien rikkomista, koska käyttäytyminen on helpompaa selittää kuin persoonallisuuden ongelmat. APD:tä ei ole kuitenkaan aina koettu riittävänä menetelmänä täsmällisempään tutkimukseen, vaikka monet kliinikot käyttivät sitä kriteerinä myös psykopatiaa määritellessään. APD perustuu käyttäytymisen kuvaukseen ja on itse asiassa piirteiltään sellainen, että se sopii varsin usein yleisesti lähes kaikelle itsekeskeiselle rikolliselle käyttäytymiselle. Piirreluetteloilla arvioiduista psykopaateista myös 90 prosenttia täyttää kriteerien sisällön, mutta vain noin 25 prosenttia niistä henkilöistä, jotka on diagnosoitu APD-tapauksiksi, täyttää esimerkiksi Haren 20/22-kohtaisen piirreluettelon mukaiset psykopaatin riittävät kriteerit.


title: Psykopatia

text: Cleckleyn luettelo psykopatian piirteistä:Robert Hare on laatinut Hervey Cleckleyn kuvauksen pohjalta oman 20-kohtaisen piirreluettelonsa.


title: Psykopatia

text: Haren 20-kohtainen piirreluetteloPsykopaatti on usein narsistinen, mutta narsisti on harvoin psykopaatti. Psykopaatin vuorovaikutus on sosiaalisesti sujuvaa, manipuloivaa, omanarvontuntoista ja usein patologista valehtelua. Tunne-elämä on pinnallista ja vastuutonta. Psykopaatti ei koe empatiaa, katumusta, pelkoa tai ahdistusta, mutta hän voi näytellä tunteita melko vakuuttavasti.Psykopaattiset piirteet eivät välttämättä tee ihmisestä pahaa. Henkilön tunnekylmyydestä voi olla hyötyä muille, esimerkiksi hän voi pysyä toimintakykyisenä tilanteissa, joissa muut lamaantuvat.


title: Psykopatia

text: Vaikka moni psykopaatti on väkivaltainen, kaikki eivät ole. Neurotieteilijä James Fallon, joka aivokuvauksestaan päätteli sattumalta olevansa psykopaatti, kertoo elämänsa rikasta elämää ystävien keskellä ja olevansa täysin turvallinen ihminen. Hän kuitenkin sanoo olevansa geneettisesti altis väkivaltaan, mutta onnellinen kasvatus on suojellut häntä sellaisilta piirteiltä.


title: Psykopatia

text: Scout Bolton kertoo, että koska hänellä on ASPD-diagnoosi, ihmiset, jopa lääkärit, tulkitsevat hänen itsevarmuutensa narsismiksi ja hänen sosiaaliset taitonsa manipuloinniksi. Tämä on erakoittanut hänet. Netflixin Mindhunter-sarja kuvaa hänestä psykopaatteja realistisesti ja hyväntahtoisesti.


title: Psykopatia

text: Psykopatiaa kuvataan useissa romaaneissa ja elokuvissa. Psykopatiaa kuvataan muiden muassa jännitys- ja kauhugenreissä, joissa päähahmon vastustaja (antagonisti) on psykopaatti. Tunnettu esimerkki on sarjamurhaaja ja kannibaali Hannibal Lecterin hahmo "Uhrilampaissa". Joissakin romaaneissa ja elokuvissa päähahmo on psykopaatti, kuten päähahmo Patrick Bateman "Amerikan Psykossa".


title: Psykopatia

text: Belgialaisen psykiatrin Samuel Leistedtin tutkimusryhmä kartoitti elokuvia sen perusteella, missä on onnistunein psykopaatisen hahmon kuvaus. Kolme onnistuneinta olivat: Anton Chigurh elokuvassa "Menetetty maa", Hans Beckert elokuvassa "M – kaupunki etsii murhaajaa" ja Henry elokuvassa "Henry Lee Lucas - sarjamurhaaja".


title: Europa (mytologia)

text: Europe () oli kreikkalaisessa mytologiassa Foinikian prinsessa. Europe synnytti Zeukselle kolme poikaa: Minoksen, Sarpedonin ja Rhadamanthyksen. Roomalaisessa tarustossa hänet tunnettiin latinankielisellä nimellä Europa.


title: Europa (mytologia)

text: Europen ryöstöstä on olemassa kaksi erilaista myyttiä. Ensimmäisen mukaan Zeus rakastui Europeen ja muutti itsensä kesyksi valkoiseksi häräksi Europen isän Agenorin karjalauman joukkoon. Kun Europe seurueineen oli poimimassa kukkia kedolla, hän huomasi härän ja päätti hyväillä sitä ja nousi lopulta sen selkään. Tällöin Zeus juoksi Europe selässään mereen ja ui Kreetan saarelle, jossa hän paljasti oikean hahmonsa. Täällä Europesta tuli saaren ensimmäinen kuningatar hänen mentyään naimisiin kuningas Asterionin kanssa, joka lapsettomana adoptoi tämän kolme Zeuksen kanssa saamaa poikaa.


title: Europa (mytologia)

text: Toisen version mukaan Europen sieppasivat minolaiset ja veivät hänet mukaan Kreetalle kostaakseen Ion sieppauksen.


title: Europa (mytologia)

text: Jo Hesiodos kertoi Euroopan mantereen olevan nimetty Europen mukaan. Myöhemmin Europen mukaan on nimetty Jupiterin kuu Europa ja asteroidi 52 Europa.


title: Europa (mytologia)

text: Europe ja Zeus ovat kuvattuina kreikkalaiseen kahden euron kolikkoon.


title: Molekulaarinen nanoteknologia

text: Molekulaarinen nanoteknologia (MNT) on nanoteknologiaa, joka perustuisi yksittäisten atomien täsmälliseen sijoitteluun mekanosynteesin avulla.


title: Molekulaarinen nanoteknologia

text: Termi "molekulaarinen nanoteknologia" on otettu käyttöön, koska nykyisin käyttöön vakiintunut yleistermi nanoteknologia ei viittaa samaan mitä esimerkiksi K. Eric Drexler sillä alun perin tarkoitti. Ralph Merkle on verrannut tämän päivän kemiaa Lego-palikoilla rakenteluun nyrkkeilyhanskat kädessä, kun taas mekanosynteesissä jokainen atomi sijoitettaisiin tarkasti haluttuun paikkaan.


title: Kuuma piste

text: Kuuma piste eli kuuma kohta () on paikka Maan kuoressa, missä havaitaan pitkäaikaista tulivuoritoimintaa suunnilleen samassa kohdassa. Tulivuoritoiminta ei selity laattatektonisella mekanismilla, ts. laattojen reunojen keskinäisellä toiminnalla.


title: Kuuma piste

text: Kuuma piste pysyy paikallaan, kun taas litosfäärilaatta sen päällä liikkuu vuosimiljoonien kuluessa. Kuumassa kohdassa tapahtuu kivisulan eli magman nousua Maan vaipasta ylöspäin kuorikerroksen alaosaan – kuuman kohdan alla on pluumi. Tällöin Maan kuoreen syntyy ainakin 100–200 km leveä kilpitulivuori. Kuuman kohdan ikä on kymmeniä miljoonia vuosia.


title: Kuuma piste

text: Kuumia kohtia on havaittu yhteensä noin 50.


title: Kuuma piste

text: Havaijin saaret ovat syntyneet yksi toisensa jälkeen valtamerilaatan ylittäessä kuuman kohdan. Emperor-Havaijin kuuma piste aktivoitui 70 miljoonaa vuotta sitten. Mauna Loa ja Kilauea ovat nuorimpia saariryhmän tulivuoria.


title: Kuuma piste

text: Kuuma piste on synnyttänyt myös Marshall-Ellice-tulivuoriketjun. Kuuma piste on osallistunut Islannin tulivuoritoimintaan. Merkittävimpiä ovat Havaijin lisäksi Réunion, Yellowstone, Galápagossaaret ja Islanti. Vähemmän aktiivisia ovat esimerkiksi Azorit, Bermuda, Bouvet’nsaari, Ascension, Jan Mayen, Saint Helena ja Tristan da Cunha.


title: Kuuma piste

text: Marsissa on valtavan suuria kuumien kohtien synnyttämiä tulivuoria, esimerkiksi Olympus Mons. Koska Mars muistuttaa jäätynyttä alku-maata, kuumat kohdat lienevät Maan nuoruudessa olleet nykyistä aktiivisempia.


title: Triple sec

text: Triple sec on väritöntä appelsiininmakuista likööriä. Sitä käytetään tuhansissa erilaisissa drinkeissä. Triple secin valmistuksessa käytetään Curaçaon saarella kasvavien appelsiinien kuoria. Curaçaon appelsiinit ovat tavallista kirpeämpiä, ja triple seciin käytetään kypsymättömiä appelsiineja.


title: Triple sec

text: "Sec" tarkoittaa ranskan kielessä kuivaa, mutta triple secin nimessä se viittaa tislaukseen: juoma on väritöntä kolmivaiheisen tislausprosessin jälkeen.


title: Triple sec

text: Alkuperäinen triple sec on Cointreau, jonka kehittivät Adolphe ja Edouard-Jean Cointreau Ranskassa. Se on hyvin samankaltainen juoma kuin Curaçao, joka tulee Curaçaon saarelta. Curaçaoa alettiin valmistaa vuonna 1886, Cointreauta vuonna 1849. Triple seciä valmistetaan Ranskassa, Meksikossa, Yhdysvalloissa sekä Curaçaon saarella.


title: Triple sec

text: Triple secin alkoholitilavuusprosentti on tyypillisesti noin 30, mutta eri merkeillä se vaihtelee 15 % ja 40 % välillä. Myös alkoholittomia versioita on olemassa.


title: Leopold II

text: Leopold II voi viitata seuraaviin henkilöihin:


title: Urho Jokinen

text: Urho Sven Valdemar Jokinen (26. maaliskuuta 1924 Raisio – 25. toukokuuta 1996 Rusko) oli suomalainen toimittaja ja kommunistinen teoreetikko. Jokinen oli Tiedonantajan (1970–1984) ja Uuden Päivän (1960–1962, 1964–1965) päätoimittaja ja hän kuului Suomen Kommunistisen Puolueen poliittiseen toimikuntaan. 1970- ja 1980-luvuilla Jokinen oli SKP:n taistolaisen opposition johtava ideologi.


title: Urho Jokinen

text: Urho Jokinen syntyi Raisiossa 1924 punaiseen sukuun. Sukulaisia oli kuollut sisällissodassa ja vankileireillä. Äiti Ellen Harmovaara oli vaarassa joutua teloitetuksi 15-vuotiaana. Harmovaara kasvatti Urhoa ja tämän sisaruksia yksin, kun muurari-isä Urho Valdemar Jokinen loikkasi 1920- ja 1930-lukujen vaihteessa Neuvostoliittoon eikä hänestä kuultu sen jälkeen. Vuonna 1933 Urho oli mukana äitinsä ja isoäitinsä epäonnistuneessa yrityksessä ylittää itäraja. Naiset tuomittiin valtiopetoksesta vankilaan ja pojan tie vei kolmeksi vuodeksi turkulaiseen lastenkotiin.


title: Urho Jokinen

text: Jokinen harrasti urheilua Turun Weikoissa ja Turun Tovereissa. Vuonna 1942 hän voitti nyrkkeilyn piirimestaruuden.


title: Urho Jokinen

text: Vuonna 1942 Jokinen avioitui kirjanpitäjä Irja Annikki Winkin kanssa ja hänet kutsuttiin armeijaan. Hän palveli jatkosodassa mittausalikersanttina Russarön linnakkeessa syksyyn 1944 asti.


title: Urho Jokinen

text: Valurin työtä tehnyt Jokinen ehti toimia ammatissaan vain pari vuotta ennen valintaansa Suomen kansan demokraattisen liiton (SKDL) valistussihteeriksi. Kyvykkääksi huomattu Jokinen eteni nopeasti turkulaiskommunistien hierarkiassa ja hän suoritti Sirola-opiston vuonna 1949. Opintojen jälkeen Jokista ehdotettiin Suomen kommunistisen puolueen , mutta esitys ei toteutunut. Vuonna 1953 Jokinen kävi Sirolan jatkokurssin. Vuosina 1954–1956 hän oli SKP:n tiedotussihteerinä. Jokinen johti kolme vuotta (1957–1960) Oiva Lehdon jälkeen. Yhdessä Toivo Forssin ja Tuure Lehtosen kanssa Jokinen piti piirin tiukasti luokkakantaisissa käsissä. Hänellä oli hyvät välit myös SKP:n puheenjohtajaan, turkulaiseen Aimo Aaltoseen, jota Jokinen ihaili oppi-isänään. Turussa Jokinen pysyi vuoteen 1962 toimien kaksi viimeistä vuotta SKDL:n Uuden Päivän päätoimittajana. Hän oli tässä vaiheessa puolue- ja piirijohdon suosiossa ja suojeluksessa.


title: Urho Jokinen

text: Vuosina 1962–1964 Jokinen opiskeli Moskovan yhteiskuntatieteen instituutissa niin sanotulla pitkällä kurssilla.


title: Urho Jokinen

text: Maaliskuussa 1965 SKP:n poliittinen toimikunta pyysi Jokista pääsihteeri Pessin sihteeriksi, ja hän aloitti toimessa 1. huhtikuuta. Syksyllä 1966 Jokinen siirtyi puolueohjelman valmisteluun liittyviin tehtäviin. Työryhmässä Jokinen ajautui kiistoihin puolueen enemmistön edustajien kanssa. Keväällä 1967 Jokinen esitti ohjelmaluonnoksesta oman tulkintansa, joka erosi rajusti muiden tulkinnasta. Jokinen puolusti näkemystä, jonka mukaan ei-rauhanomaisen tien mahdollisuus Suomen sosialismiin siirtymisessä oli säilytettävä. Proletariaatin diktatuurin käsitteestä ei Jokisen mukaan sopinut luopua. Oppositio levitti Jokisen paperia rivikommunisteille. Erimielisyyksiä pyrittiin ratkomaan muun muassa NKP:n johdolla Moskovassa elokuussa 1967, mutta osapuolet eivät lähentyneet. NKP antoi julkista kannustusta Jokisen näkemyksillä 10. marraskuuta 1968 Pravdassa. SKP:n enemmistö ei kuitenkaan lämmennyt oppositiolinjauksille, ja Jokisen muotoilemat osuudet jätettiin pois vuoden 1969 puoluekokoukselle esitetystä versiosta. Uusi ohjelma, josta puuttuivat monet Jokisen arvostamat perinteiset marxilais-leniniläiset käsitteet, hyväksyttiin sen jälkeen, kun oppositio oli marssinut ulos kokouksesta.


title: Urho Jokinen

text: Tšekkoslovakian miehityksen jälkeen syksyllä 1968 Jokinen puolusti lujasti Neuvostoliiton toimenpiteitä ja hän piti virheellisenä SKP:n julkilausumaa, jossa miehitystä oli arvosteltu.


title: Urho Jokinen

text: 26.–27. huhtikuuta 1969 pidetyssä puolueopposition organisoimassa "maankäsittävässä kommunistien kokouksessa" Jokinen valittiin kokoontuneiden muodostaman neuvottelukunnan työvaliokunnan sihteeriksi. Kun puolueyhtenäisyydestä neuvoteltiin loppuvuonna piti enemmistö Jokista yhtenä niistä opposition jyrkimmistä henkilöistä, joita ei tulisi ottaa mukaan johtoon. Vuoden 1970 ylimääräisessä edustajakokouksessa hyväksytyssä kompromissiratkaisussa hän kuitenkin nousi keskuskomitean varajäseneksi.


title: Urho Jokinen

text: Vaihdeltuaan työtehtäviä taajaan Jokinen asettui vuoden 1970 alussa Tiedonantajan päätoimittajaksi. Seuraavat vuodet olivat lehden nopean kehityksen aikaa ja Jokinen määritteli suvereenisti sen linjan pääkirjoituksissaan. SKP:n opposition päälehden johtajana hänen asemansa taistolaisiksi nimetyn liikkeen johdossa vahvistui ja hänestä tuli asemansa johdosta sen johtava teoreetikko. Vuodesta 1972 lähtien hän oli myös SKP:n poliittisen toimikunnan jäsen.


title: Urho Jokinen

text: Päätoimittaja-aikanaan Jokisella oli läheiset ja luottamukselliset suhteet Saksan demokraattisen tasavallan (DDR) Helsingin suurlähetystön tovereihin.


title: Urho Jokinen

text: 1970-luvun puolivälistä alkaen Jokinen kuului Kirjapaino Kursiivin kolmihenkiseen johtokuntaan yhdessä Taisto Sinisalon ja Markus Kainulaisen kanssa. Tieteellisen Sosialismin Tuki -yhdistyksessä Jokinen oli varapuheenjohtaja.


title: Urho Jokinen

text: Vuonna 1983 Jokiselle myönnettiin valtion ylimääräinen lehtimieseläke. Hän kuitenkin jatkoi päätoimittajana, mitä Kansan Uutisissa pidettiin tapana helpottaa Tiedonantajan palkkakuluja. Jokinen joutui jättämään päätoimittajan tehtävänsä SKP:n riitojen kuohuessa 1984.


title: Urho Jokinen

text: Vuonna 1985 Jokinen julkaisi puolueriitelyn historiaa käsitelleen pamfletin "SKP:n kohtalon vuosikymmenet 1. Taistelu SKP:n päälinjasta".


title: Urho Jokinen

text: SKP:n erotettua oppositionsa oli Jokinen perustamassa SKP:n järjestöjä (myöh. Suomen Kommunistinen Puolue (yhtenäisyys), SKPy) vuonna 1985. Jokinen kuului myös Sinisalon johtaman uuden puolueen poliittiseen toimikuntaan. Samoihin aikoihin Jokinen kuitenkin tarkasti maailmankuvaansa. Tultuaan kutsutuksi tutustumaan Gorbatšovin Neuvostoliitossa toteuttamiin uudistuksiin vakuuttui Jokinen niiden oikeaoppisuudesta. Jokinen valittiin SKPy:n keskuskomiteaan vielä vuoden 1994 edustajakokouksessa. Hän kuoli kaksi vuotta myöhemmin.


title: Urho Jokinen

text: Jokinen istui kaksi vuotta Turun kaupunginvaltuustossa, mutta yleisesti ottaen hän osallistui politiikkaan lähinnä liikkeen sisällä ja ennen kaikkea kirjoitustensa kautta. Tutkija Veli-Pekka Leppänen on luonnehtinut Jokisen kirjoitustyyliä ultrateoretisoivaksi sekä äärimmäisen pedanttiseksi ja saivartelevaksi. Jokinen pyrki usein osoittamaan näkemyksensä oikeiksi tarkoin valituilla Lenin-sitaateilla. 1970-luvulla Jokinen oli SKP:n taistolaisen opposition johtava ideologinen asiantuntija, ja hänen muun muassa Tiedonantajan pääkirjoituksissa esittämiään mielipiteitä luettiin tarkasti. Nuortaistolaisten keskuudessa Jokinen oli "pelätyn ihailtu mies".


title: Urho Jokinen

text: Veli-Pekka Leppänen on luonnehtinut Jokista ihmisenä kärsimättömäksi, sisäänpäinlämpiäväksi, uhkaavaksi ja helposti konflikteihin ajautuvaksi. Leppänen epäilee Jokisen saaneen luonteenpiirteensä osin äidiltään, joka vuonna 1955 joutui syrjäytetyksi Suomen naisten demokraattisen liiton (SNDL) Turun piirisihteerin tuolilta pääsyynä “vakuuttamisen metodin vaihtaminen pakottamisen metodiin”. Leppäsen mukaan Jokista ja SKP:n puheenjohtaja Aimo Aaltosta yhdistivät myös useat luonteenpiirteet ja heidän välillään oli Jokisen uran alkupuolella ”eräänlainen henkinen isä–poika-suhde”.


title: Urho Jokinen

text: Yleisradion 1971 tekemässä haastattelussa Jokinen paljasti mieltymyksensä runouteen ja erityisesti Aulikki Oksasen lyriikkaan. Parhaaksi lukemakseen kirjaksi hän nimesi marsalkka Georgi Žukovin muistelmat. Jokisen levysoittimessa soivat työväenlaulut. Hän toimi käytännössä koko uransa ajan vain kommunistisen liikkeen ja sen järjestöjen sisällä.


title: Urho Jokinen

text: Ajoittain Jokinen käytti runsaasti alkoholia.


title: Urho Jokinen

text: Jokisen yksityisarkistot on tiettävästi tuhottu.


title: Kudonta

text: Kudonta eli kutominen tarkoittaa kankaan tai muun tekstiilituotteen valmistamista loimi- ja kudelankajärjestelmää käyttäen. Kankaan pituussuunnassa kulkevat langat muodostavat loimen, ja leveyssuunnassa kulkevat langat kuteen. Kangasta kudotaan yleensä käsin kangaspuilla tai teollisesti kutomakoneella.


title: Kudonta

text: Muinaispukujen rekonstruoinnissa on jouduttu perehtymään sen aikaisiin työtapoihin ja välineisiin. Muinaispukujen kankaat valmistettiin loimipainoisilla kangaspuilla.


title: Kudonta

text: Monissa Suomen murteissa kudonnalla voidaan tarkoittaa myös neulontaa eli tekniikkaa, jossa tekstiilipinta muodostuu toisiinsa liittyvistä silmukoista.


title: Kudonta

text: On ajateltu, että jo alkukantainen ihminen on käyttänyt kutomismenetelmää punoessaan ja pujotellessaan juuria ja oksia ristikkäin. Myöhemmin töihin on käytetty myös muita kuituja ja esimerkiksi eläinten karvoja. Pujotellessaan kuituja käsin puiden väliin pingotettujen kuitujen lomitse, alkukantainen ihminen huomasi kuinka kutomista helpottaisi, jos loimeen muodostuisi viriö jonkin mekaanisen järjestelmän avulla. (Viriöksi kutsutaan aukkoa, joka on kuteen pujottamista varten ja muodostuu osan loimilangoista ollessa ylhäällä ja osan alhaalla.) Tästä kutominen on kehittynyt pikkuhiljaa meidän yleisesti tuntemaamme muotoon kangaspuille.


title: Kudonta

text: Ensimmäiset kudonnaiset ovat olleet välttämättömiä tarvetekstiilejä, kuten vaatekankaita. Kutomisen historian alkuajoilta ei ole säilynyt tuotteita nykypäiviin, mutta Egyptistä on autiomaan hiekasta löydetty yli 3000 vuotta sitten kudottuja palttinaisia pellavakankaita.


title: Kudonta

text: Kudontateollisuuden huippukausi Suomessa oli 1930-luvulla. Kauhavan noin tusina kutomoyritystä työllisti päivittäin 1800 kankuria. Sodan jälkeen kutomoyrittäminen elpyi; kudonta alkoi koneistua ja syntyivät mattokutomot. Myyntikudonta hiipui 1980-luvulla.Harjumäki, U., Lähteenmäki, E. & Vuorivirta, A. 2011. "Kankaankutojan ammattitekniikka". Keuruu, Otava.


title: Ian Roberts

text: Ian Roberts on entinen australialainen rugbytähti, joka julkisti homoseksuaalisuutensa mediassa vuonna 1995. Hän jatkoi menestyksekästä urheilu-uraansa vuoteen 2000 asti ja sai monien yllättävien tahojen hyväksynnän. Ennen julkituloaan hän oli jonkin aikaa rugbyliigan kalleimmin palkattu pelaaja. Jalkapallouransa jälkeen hän on opiskellut näyttelemistä.


title: Ian Roberts

text: Roberts on yhä ainoa australialainen urheilija, ja maailmanlaajuisestikin yksi harvoista, joka on kertonut homoseksuaalisuudestaan urheilu-uran aikana.


title: Ian Roberts

text: Urheilulehdessä hänet on arviotu 2009 kaikkien aikojen seitsemänneksi parhaaksi homo- tai biseksuaaliseksi urheilijaksi.


title: Mark Leduc

text: Mark Leduc (4. toukokuuta 1962 Toronto, Kanada – 22. heinäkuuta 2009 Toronto, Kanada) oli kanadalainen nyrkkeilyn hopeamitalisti Barcelonan olympialaisissa vuonna 1992. Tämän jälkeen hän siirtyi ammattilaiseksi.


title: Mark Leduc

text: Päätettyään uransa vuonna 1993 Leduc kertoi vuoden 1994 TV-dokumentissa "For the Love of the Game" olevansa homoseksuaali. Leducilla oli levoton nuoruus. Hänet muun muassa tuomittiin aseellisesta ryöstöstä vankeuteen. Myöhemmin hän kertoi, että häiriökäyttäytymisen taustalla oli osaksi oman homoseksuaalisuuden hyväksymisen vaikeus.


title: Mark Leduc

text: Hotellin saunasta tiedottomana löydetty Leduc menehtyi seuraavana yönä sairaalassa. Lääkärit uskoivat hänen saaneen lämpöhalvauksen, joka johti sisäelinten vaurioitumiseen..


title: Esera Tuaolo

text: Esera Tavai Tuaolo (s. 11. heinäkuuta 1968 Honolulu, Havaiji) on havaijilaissyntyinen, uransa lopettanut amerikkalaisen jalkapallon pelaaja. Hän pelasi NFL:ssa (National Football League) eri joukkueissa yhdeksän vuoden ajan. Tuaolo tunnusti uransa lopettamisen jälkeen suorassa TV-lähetyksessä olevansa homoseksuaali. Hän on historian kolmas NFL:ssa pelannut urheilija, joka on julkistanut homoutensa. Häntä ennen näin tekivät David Kopay (1975) ja Roy Simmons (1992). Tuaolo kertoi salaamisesta koituneiden henkisten paineiden ajaneen hänet itsemurhan partaalle.


title: Bob Paris

text: Bob Paris (s. 14. joulukuuta 1959) on yhdysvaltalainen kehonrakentaja, joka voitti 23-vuotiaana vuonna 1983 IFBB:n maailmanmestaruuden eli Mr. Universe -tittelin. Joitakin vuosia myöhemmin hän kohahdutti kehonrakennuspiirejä paljastamalla Ironman-lehden haastattelussa olevansa homoseksuaali. Myöhemmin hän on kirjoittanut kirjoja kokemastaan, muun muassa "Gorilla Suit – My Adventures in Bodybuilding", sekä puhunut näkyvästi homojen oikeuksien puolesta.


title: Chris Dickerson

text: Chris Dickerson (25. elokuuta 1939 New York) on yhdysvaltalainen kehonrakentaja, joka voitti vuonna 1982 Mr. Olympia -tittelin 43-vuotiaana ja oli siten vanhin tittelin voittaja. Hän on myös taitava oopperalaulaja.


title: Chris Dickerson

text: Dickersonin kehonrakennusura kesti kolmisenkymmentä vuotta. Ensimmäiseen kilpailuunsa hän osallistui 1965, ja tässä Mr. Long Beach -kilpailussa hän tuli kolmanneksi.


title: Musta magia

text: Musta magia on yleistävä nimitys pahoiksi tai saatanallisiksi katsotuille tai leimatuille taikuuden eli magian muodoille. Mustalla magialla pyritään aiheuttamaan pahaa tai onnettomuutta esimerkiksi kirouksin, ja sen vastapuolena pidetään yleensä valkoista magiaa.


title: Musta magia

text: Kansanperinteessä musta magia tarkoittaa magiaa, joka suoritetaan Saatanan tai pahojen henkien kautta, vaikka tarkoitus, kuten sairaan parantaminen, olisi hyvä. Mustaa magiaa pidettiin vaarallisena, ja loitsujen katsottiin voivan kääntyä loitsijaa itseään vastaan.


title: Musta magia

text: Vasemman käden polun terminologiassa musta ja valkoinen magia erotetaan toisistaan maagikon ja ympäristön suhteen perusteella. Mustan magian harjoittaja pyrkii hallitsemaan ympäröiviä olosuhteita, eikä yritä alistua jumaluuksien tahtoon kuten perinteisissä maailmanuskonnoissa. Eettistä jaottelua mustan ja valkoisen magian välille ei tehdä.


title: Musta magia

text: Fantasiassa musta magia tarkoittaa pahoiksi miellettyjä loitsuja tai maagista toimintaa. Tällaisia voivat olla kiroaminen, tappavat liemet yms., kuolleista herättäminen (nekromantia), vampirismi ja demonien kutsuminen.


title: Musta magia

text: Nimitys musta magia juontuu termistä nekromantia.


title: Ranskan akatemia

text: Ranskan akatemia () perustettiin vuonna 1635 kardinaali Richelieun aloitteesta huolehtimaan ranskan kielestä. Akatemia on yksi Ranskan vanhimmista edelleen toimivista instituuteista. Sen muodostavat 40 eliniäksi valittua jäsentä, joita kutsutaan kuolemattomiksi ("Les Immortels").


title: Ranskan akatemia

text: Nykyisin akatemialla on kaksijakoinen tehtävä:


title: Ranskan akatemia

text: Alkuperäisen tarkoituksensa mukaisesti akatemian tulee pitää huolta ranskan kielestä. Tämä tavoite asetettiin sen alkuperäisessä perustamispäätöksessä. Tämän tarkoituksen toteuttamiseksi akatemia on menneisyydessä työskennellyt kielen normittamiseksi, jotta siitä tulisi entistä selkeämpää yhteistä omaisuutta kaikille ranskalaisille ja kieltä käyttäville.


title: Ranskan akatemia

text: Nykyisin akatemia toteuttaa tätä huolehtimalla kielen laadukkuudesta ja seuraamalla sen välttämätöntä kehitystä. Tavoitteena akatemialla on kielen hyvä ja oikea käyttö, jonka tukemiseksi se julkaisee sanakirjaa "Dictionnaire de l’Académie française". Oikean kielenkäytön normeja tuodaan esiin tämän sanakirjan ja akatemian suosituksilla sekä erilaisiin kielenkäytön neuvostoihin osallistumisella.


title: Ranskan akatemia

text: Akatemian toinen keskeinen tehtävä on mesenaattina toimiminen. Tätä tehtävää ei alkuperäinen perustamisasiakirja tunne, mutta sen mahdollistavat akatemian saamat runsaat taloudelliset lahjoitukset. Vuosittain akatemia jakaa noin 60 erilaista kirjallisuuspalkintoa.


title: Ranskan akatemia

text: Tuki kohdistuu Ranskan kansalaisten lisäksi koko muulle frankofoniselle maailmalle. Akatemia tukee taloudellisesti myös kirjallisia yhdistyksiä ja tieteellisiä seuroja.


title: Ranskan akatemia

text: Vuonna 1635 kardinaali Richelieu laaditutti akatemian säännöt, jotka kuningas Ludvig XIII hyväksyi samana vuonna. Pariisin parlamentti rekisteröi säädökset vuonna 1637. Säännöissä määriteltiin virallinen status yhteisölle, joka tämän jälkeen kokoontuisi. Akatemian tehtäväksi tuli säädellä ja luoda kriteerit kaikille ranskan kieltä käyttäville. Akatemia kokoontui aluksi jäsentensä luona. Vuodesta 1639 lähtien akatemia kokoontui kanslerinsa luona ja vuodesta 1672 lähtien Louvressa. Vuonna 1805 akatemia muutti Ranskan instituutin rakennukseen, jossa se yhä kokoontuu.


title: Ranskan akatemia

text: Perustajana kardinaali Richelieu julistautui akatemian suojelijaksi ja oli sitä kuolemaansa saakka. Hänen jälkensä tehtävää hoiti kansleri Séguier, kunnes kuningas Ludvig XIV otti tehtävän haltuunsa. Tästä lähtien Ranskan valtionpäämies on ollut akatemian suojelija.


title: Ranskan akatemia

text: Sanakirjan ensimmäinen painos ilmestyi 1694 ja toistaiseksi viimeisin vuonna 1992. Sen yhdeksäs painos on valmisteilla.


title: Ranskan akatemia

text: Akatemia koostuu 40 jäsenestä. Akatemia valitsee itse jäsenensä, joita kutsutaan kuolemattomiksi, koska kardinaali Richelieun akatemialle antamassa sinetissä on teksti "Kuolemattomuudelle". Akatemian historian aikana sillä on ollut yli 700 jäsentä. He ovat olleet runoilijoita, romaanikirjailijoita, teatterintekijöitä, filosofeja, lääkäreitä, tiedemiehiä, taidekriitikoita, sotilaita, valtiomiehiä ja kirkonmiehiä. Ensimmäinen akateemikoksi valittu nainen oli Marguerite Yourcenar, joka valittiin 1980-luvulla.


title: Ranskan akatemia

text: Akateemikoilla on virka-asunaan kaikissa juhlallisissa istunnoissaan toiselta konsulikaudelta peräisin oleva musta, vihreällä kirjailtu virkapuku, johon kuuluu lisäksi kaksilierinen hattu, viitta ja miekka. Tätä asua käyttävät myös muiden Ranskan instituutin akatemioiden jäsenet. Valintaa Ranskan akatemiaan pidetään nykyisinkin kaikkein korkeimpana kunnianosoituksena.


title: Ranskan akatemia

text: Akatemian jäsenet eivät voi erota tehtävästään. Jos joku kuitenkin jättäytyy pois, hänen tilalleen ei valita uutta edustajaa ennen hänen kuolemaansa. Akatemian yleiskokous voi erittäin painavista syistä erottaa jäsenen. Toisen maailmansodan jälkeen jäseniä erotettiin; kuuluisin tapaus oli Philippe Pétain.


title: Ranskan akatemia

text: Hyvin valovoimaisia kirjailijoita ei ole koskaan päässyt akatemian jäseneksi. He eivät ole joko koskaan pyrkineet jäseneksi tai heidän ehdokkuuttaan ei ole hyväksytty. Myös ennenaikainen kuolema on estänyt monen akatemiaan pääsyn. Vuonna 1885 kirjailija Arsène Houssaye kutsui ensimmäisen kerran näitä jäsenyyttä vaille jääneitä akatemian 41. tuolin haltijoiksi. Ilmausta on käytetty myöhemmin symboloimaan niitä jotka olisivat ihan hyviä mutta eivät saa näkyvyyttä koska samaan aikaan on muita ainakin yhtä hyviä.


title: Dalmatia

text: Dalmatia on historiallinen alue Kroatiassa, Adrianmeren rannikolla. Se on saanut nimensä alueella ennen ajanlaskun alkua asuneesta dalmaattien kansasta. Alueen nimi on säilynyt dalmatiankoiran nimessä; rotu on Kroatiasta kotoisin.


title: Dalmatia

text: Roomalaiset valloittivat alueen 229–213 eaa. Tuon valloituksen jälkeen alue kuului Rooman valtakuntaan aina keisarikunnan jakoon saakka. Tuolloin se liitettiin Länsi-Rooman valtakuntaan. Vuosina 489–535 alue kuului itägoottien valtakuntaan ja sen jälkeen se liitettiin osaksi Itä-Rooman keisarikuntaa.


title: Dalmatia

text: Kroaatit tunkeutuivat alueelle 1000-luvulla ja samalla vuosisadalla Venetsian kaupunkivaltio valloitti Dalmatian rannikot.


title: Dalmatia

text: Unkarilaisten valloituksen jälkeen alueella alkoivat hyvin rauhattomat ajat, sillä alueella käytiin jatkuvia taisteluja venetsialaisten, unkarilaisten ja kroaattien välillä. Uuden ajan alussa taisteltiin etenkin laajenevaa Ottomaanien imperiumia eli turkkilaisia vastaan. Alue pysyi kuitenkin venetsialaisten hallinnassa aina vuoteen 1797 asti.


title: Dalmatia

text: Venetsialaisilta Dalmatia siirtyi itävaltalaisille ja kuin alueen monivaiheista historiaa kuvaten se kuului vuodesta 1805 Italian kuningaskuntaan, liitettiin 1809 Napoleonin muodostamaan ns. illyrialaisiin maakuntiin. Uudelleen alue palasi tämän seikkailun jälkeen Itävallalle 1814.


title: Dalmatia

text: Ensimmäisessä maailmansodassa ympärysvallat lupasivat 1915 osan Dalmatiaa Italialle. Alue kuitenkin liitettiin Rapallon sopimuksella serbien, kroaattien ja sloveenien kuningaskuntaan lukuun ottamatta Zadarin kaupunkia, joka liitettiin Italiaan. Vuonna 1931 siitä tuli osa Jugoslaviaa.


title: Dalmatia

text:
Toisen maailmansodan aikana Italia miehitti Dalmatian, ja siitä muodostettiin Dalmatian kuvernoraatti, johon liitettiin myös Italialle ennestäänkin kuulunut Zadar. Sodan päätyttyä alue palautettiin Jugoslavialle, johon myös Zadar vuonna 1946 liitettiin.
Tänään Dalmatia on osa Kroatiaa ja kokee parhaillaan voimakasta kehitystä matkailualueena. Alueella sijaitsevat mm. suuret turistikaupungit Split ja Dubrovnik.


title: Donetsk

text: Donetsk (, ) on teollisuuskaupunki itäisessä Ukrainassa, Donetskin altaaksi kutsutulla geologisella alueella, Asovanmereen laskevan Kalmiusjoen rannalla. Se on 927 200 asukkaallaan maan viidenneksi suurin kaupunki ja väkiluvultaan suurimman, 4,4 miljoonan asukkaan Donetskin alueen hallinnollinen keskus.


title: Donetsk

text: Nykyään Donetskina tunnettu taajama perustettiin vuonna 1869, kun brittiläinen liikemies John Hughes perusti metallurgisen tehtaan ja hiilikaivoksia Etelä-Venäjälle Aleksandrovkan kasakka-alueen läheisyyteen. Pian töissä oli jo tuhansia kaivostyöntekijöitä. Kaupungiksi Hughesin mukaan Juzovkaksi (, suomalaisissa aikalaislähteissä "Jusovka") nimetty taajama tunnustettiin 1917. Vuonna 1924 kaupungin nimi muutettiin Stalinoksi () Josif Stalinin mukaan.


title: Donetsk

text:
Toisessa maailmansodassa kaupunki tuhoutui pahoin, mutta rakennettiin uudestaan sodan päätyttyä. Sodan aikana kaupungissa oli juutalaisgetto ja siellä toimi keskitysleiri, jolla kuoli 92 000 vankia. Miehitysvuosina kaupungista käytettiin jälleen tilapäisesti nimeä Juzovka.
Puna-armeija valtasi Stalinon 8. syyskuuta 1943.


title: Donetsk

text: Vuonna 1961 osana destalinointikampanjaa kaupunki sai nykyisen nimensä Donin sivujoen Donetsin mukaan nimetyn hiilikaivosalueen mukaan.


title: Donetsk

text:
Huhtikuussa 2014 Ukrainassa vallan ottaneen hallituksen vastustajat valtasivat kaupungin hallintorakennukset.
Heinäkuussa Ukrainan armeija yritti valloittaa kaupungin takaisin.


title: Donetsk

text: Juzovkan asukasluku oli 1900-luvulle tultaessa jo 50 000. Vuonna 1926 asukkaita oli 174 000, vuonna 1939 474 000 ja vuonna 1959 jo 708 000.


title: Donetsk

text: Donetskin kaupungissa arvioitiin asuneen vuoden 2013 alussa 953 000 ihmistä, ja vuoden 2017 alussa 927 201 ihmistä. Yhdessä naapurikaupunkiensa (mm. Makijivka) kanssa metropolialueen asukasluku oli 1,7 miljoonaa. Koko seutu on voimakkaasti teollistunutta ja kaupungistunutta. Keskeisiä teollisuusaloja ovat hiilikaivokset, terästeollisuus, koneenrakennus, kemian- ja elintarviketeollisuus.


title: Donetsk

text: Donetsk sijaitsee venäjänkielisessä ja Venäjä-mielisessä Itä-Ukrainassa. Kaupungin väestö koostuu pääosin ukrainalaisista, jotka puhuvat äidinkielenään venäjää sekä etniseltä taustaltaan venäläisistä.


title: Donetsk

text: Paljolti raskaan teollisuuden seurauksena alueen ilmanlaatu on Ukrainan huonoimpia. Ukrainan tilastokeskuksen tilastoissa Donetskin ja Luhanskin alueet erottautuvat muusta maasta esimerkiksi lapsikuolleisuudessa yli 20% korkeampien arvojensa perusteella.


title: Donetsk

text: Poliittisesti Donetskissa vaikuttaa erityisesti poliitikoista ja liike-elämän toimijoista koostuva ryhmittymä, jota kutsutaan nimellä "Donetskin klaani" ja joka kilpailee vaikutusvallasta Keski-Ukrainan Dnepropetrovskin ja Lvivin seudun ryhmittymien kanssa. Merkittävämmässä asemassa klaanissa on entinen presidentti Viktor Janukovytšin Alueiden puolue.


title: Donetsk

text: Kaupungista 95 kilometrin päässä sijaitseva Asovanmeri on suosittu lomakohde.


title: Donetsk

text: Donetskissa on kaksi pääsarjatason jalkapalloseuraa: Rinat Ah’metovin omistama Šah’tar ja Metalurh. Syksyllä 2012 paikallinen jääkiekkoseura Donbass Donetsk aloitti jääkiekkoliiga KHL:ssä. Seurassa pelasi tuolloin neljä suomalaista kiekkoilijaa.


title: Donetsk

text: Yliopistoista tunnetuimmat ovat Donetskin kansallinen yliopisto, Donetskin kansallinen teknillinen yliopisto ja M. Gorkille omistettu Donetskin kansallinen lääketieteellinen yliopisto, jotka ovat kansallisesti hyvätasoisia suuria ukrainalaisia yliopistoja. Kaupungissa on useita muitakin yliopistoja tai korkeakouluja. Donetskin tiedeakatemia perustettiin osana Ukrainan SNTL:n tiedeakatemiaa 1965.


title: Donetsk

text: Donetskissa ei ole metroa, mutta sen rakentaminen on suunnitteilla. Donetskin rautatieasema on kaupungin päärautatieasema. Asema toimii sekä Ukrainan rautateiden kaukojunien, että lähiliikenteen keskusasemana Donetskin alueella. Donetskin kansainvälinen lentoasema palvelee kaupunkia.


title: Donetsk

text:
Rautatieliikenne Donetskista on ollut poikki elokuusta 2014 lähtien.
Kaupungin lentokenttä on puolestaan ollut kiivaiden ja jatkuvien taisteluiden kohteena.


title: Assarhaddon

text: Assarhaddon oli Assyrian kuningas 681-669 eaa. Hän oli edeltäjänsä Sanheribin nuorin poika.


title: Assarhaddon

text: Kun hänet nimitettiin kruununprinssiksi, hänen veljensä yrittivät mustamaalata häntä, ja hän joutui maanpakoon luultavasti nykyisen Turkin alueelle.


title: Assarhaddon

text: Kun Sanherib murhattiin vuonna 681 eaa., Assarhaddon marssitti armeijansa Niniveen niin nopeasti kuin pystyi. Hän voitti veljensä kuuden viikon sisällissodassa ja mestautti näiden kannattajat.


title: Assarhaddon

text: Assarhaddon aloitti edeltäjänsä hävittämän Babylonin uudelleenrakentamisen ja kunnostutti pyhäkköjä myös vanhassa pääkaupunki Assurissa.


title: Assarhaddon

text: Vuonna 671 eaa. Assarhaddon lähti sotaan Egyptiä vastaan ja valtasi nopeasti Ala-Egyptin. Egypti kapinoi kuitenkin heti assyrialaisten armeijoiden lähdettyä. Vuonna 669 eaa. Assarhaddon lähti Egyptiin uudestaan, mutta kuoli yllättäen saman vuoden syksyllä. Assarhaddonin jälkeen valtakunta hajosi kahtia: hänen toinen poikansa Shamash-Shum-Ukin tuli Babylonian kuninkaaksi ja nuorin poikansa Assurbanipal Assyrian kuninkaaksi.


title: Assarhaddon

text: Assarhaddon ei ollut niin kyvykäs johtaja kuin isänsä tai poikansa. Hänelle oli tyypillistä taikausko. Assarhaddonia vaivasi jokin sairaus koko hänen elinikänsä. Sotaretkiä johtivat kuninkaan sijasta kenraalit, mm. Shanabushu. Maan sisäinen poliittinen elämä kuohui ja kuningasta vastaan vehkeiltiin. Assarhaddon aloitti Babylonian jälleenrakennuksen, koska kuului Babyloniaan myönteisesti suhtautuneeseen puolueryhmään. Assarhaddonin armeija voitti arameaaliset ja elamilaiset. Skyytit ajoivat pohjoisessa kimmeriläisiä Assyrian kimppuun. Assarhaddon solmitutti diplomaattisen avioliiton skyyttipäällikkö Partatuan kanssa antaen tyttärensä puolisoksi, ja sai siten pohjoisen aisoihin. Assahraddon teki rauhansopimuksen Elamin kuninkaan Urtakun kanssa.


title: Assarhaddon

text: Idässä Fraorteen johtamat meedialaiset yhdessä Urmiajärven seudun mannealaisten, jotka asuivat Ziwiyen ja Hasanlun seudulla, hyökkäsivät jatkuvasti Assyrian rajamaata vastaan. Siidonin kapina kukistettiin 677, ja Tyyroksen kuninkaan Baalin kanssa tehtiin vasallisopimus. Egyptin faarao, nubialainen Taharqa, oli epäsuosittu, koska oli ulkomaalainen. Alussa Taharkan joukot puolustautuivat Assyrian armeijaa vastaan, mutta pari vuotta myöhemmin kenraali Sha-Nabu-shu onnistui valtaamaan Egyptin kolmessa taistelussa. Egypti jaettiin 22 egyptiläisen hallitsemaan, assyrialaisten valvomaan alueeseen. Egyptissä puhkesi kapina, ja myös Assarhaddon lähti oman sotajoukkonsa kanssa Egyptiin, seuraten kanraali Sha-Nabu-shun armeijaa. Vakavasti sairas Assarhaddon kuoli ollessaan tällä matkalla kohti Egyptiä Syyriassa.


title: Assarhaddon

text: Assarhaddonin 1. hallitusvuotena on kuvailtu tapahtuneen auringonpimennys. Tämän vuoksi jotkut tutkijat ovat ehdotelleet vaihtoehtoisia hallitusaikoja hänelle.


title: Mihail Margelov

text: Mihail Vitaljevitš Margelov (s. 1964) on Venäjän kansanedustuslaitoksen ylähuoneen, liittoneuvoston, kansainvälisten asioiden valiokunnan puheenjohtaja.


title: Mihail Margelov

text: Margelov on opiskellut Moskovan yliopiston Aasian ja Afrikan maiden instituutissa, toiminut Neuvostoliiton kommunistisen puolueen keskuskomitean kansainvälisen osaston kääntäjänä, opettanut arabiaa Neuvostoliiton turvallisuuskomitean korkeakoulussa sekä ollut toimittajana uutistoimisto TASSin arabiankielisessä toimituksessa.


title: Mihail Margelov

text: Vuosina 1990–1995 Margelov toimi yhdysvaltalaisissa konsulttitoimistoissa, mm. World Resourcesssa, Boston Consulting Group'ssa sekä Bain and Companyssa avustaen itsenäisten valtioiden yhteisöön suuntautuvissa investointihankkeissa.


title: Mihail Margelov

text: Vuonna 1995 Margelovista tuli Video International Groupin projektipäällikkö tarkoituksena tukea Grigor Javlinskiä ja liberaalia Jabloko-puoluetta. Vuonna 1996 hänestä tuli Venäjän presidentti Boris Jeltsinin uudelleenvalinnan kampanjatoimiston mainonnan pääkoordinaattori ja marraskuusta 1996 Venäjän presidentinkanslian julkissuhteiden osaston päällikkö.


title: Mihail Margelov

text: Toukokuusta 1998 syyskuuhun 1999 Margelov toimi RIA-Novosti-tietotoimistossa. Lokakuusta 1999 syksyyn 2000 Margelov toimi Pohjois-Kaukasian tapahtumien tiedottamista varten perustetun Rosinformcenterin johtajana. Jeltsinin ilmoitettua luopuvansa presidentin tehtävistä 1999 lopussa ryhtyi Margelov tammikuusta maaliskuuhun 2000 hoitamaan Vladimir Putinin presidentinvaalikampanjassa avustamaan suhteissa ulkomaisiin joukkotiedotusvälineisiin.


title: Mihail Margelov

text: Margelov valittiin Pihkovan alueelta Venäjän federaation liittoneuvostoon 2000, minkä jälkeen hänestä tuli kansainvälisten asioiden valiokunnan jäsen. Marraskuussa 2001 hänestä tuli valiokunnan puheenjohtaja. Margelov antaa aktiivisesti Venäjän ulkopolitiikkaa koskevia lausuntoja.


title: Dnipro

text: Dnipro () on kaupunki Ukrainassa Kiovan eteläpuolella, Dneprjoen (ukr. Dnipro) varrella. Dnipro on Ukrainan neljänneksi suurin kaupunki lähes miljoonalla asukkaallaan. Se on myös Dnipropetrovskin alueen hallinnollinen keskus. Kaupungin aiempia nimiä Venäjän keisarikunnan ajalta ovat "Jekaterinoslav" ja "Novorossijsk", neuvostoaikana kaupunki sai nimekseen "Dnipropetrovsk"; nykyiseen muotoon Dnipro nimi muutettiin vuonna 2016.


title: Dnipro

text: Dniproa on yleisesti pidetty kauniina kaupunkina. Sen vehreät puistokadut mutkittelevat molemmin puolin Dneprin rantavalleja. Vihreät puistot ja kukkulat tuovat oman säväyksensä kaupungin luonnonläheiseen mutta urbaaniin tunnelmaan. Dnipro on Ukrainan korkean teknologian, koulutuksen, koneenrakennuksen, lentokoneteollisuuden, metallurgian ja kaupankäynnin keskus. Kaupungissa sijaitsee muun muassa avaruusraketteja ja -laitteita valmistavaa teollisuutta.


title: Dnipro

text: Dnipron alueella on ollut ihmisasutusta jo esihistoriallisista ajoista lähtien, muun muassa skyyttejä.


title: Dnipro

text: Nykyisen Dniprona tunnetun kaupungin perusti ruhtinas Grigori Potjomkin keisarinna Katariina II:n käskystä vuonna 1776 Jekaterinoslavin (, ukr. Катеринослав) nimisenä Lošakivkan alueelle Samarajoen haarakohtaan. Vuoteen 1782 mennessä kaupungissa oli jo 2 194 asukasta, mutta koska kevättulvien sillä oli tapana muuttua suoksi, vuotta myöhemmin koko kaupunki jouduttiin siirtämään aivan muualle, tällä kertaa nykyiselle paikalleen. Jekaterinoslav perustettiin uudelleen vuonna 1783 Zaporižžjaan, Polovytsian kylään ja siitä oli tarkoitus tehdä todellinen suurkaupunki pitkine ja suorine katuineen, palatseineen sekä puutarhoineen.